Mengapa Adaptasi Filem Permainan Video Gagal Di Pawagam?

Semua peminat filem pasti sudah menonton pelbagai jenis filem yang ditayangkan panggung. Pilihlah apa jenis genre yang kita mahukan dari thriller sampailah seram dan drama, semua ada peminat tersendiri. Dan bagi peminat permainan video seperti Lara Croft dan Resident Evil, filem-filem sebegini dilihat merealisasikan impian mereka melihat versi sebenar watak pujaan di layar perak. Tetapi sayang, tidak seperti francais filem berjaya lain seperti Marvel Cinematic Universe (MCU) atau francais Harry Potter, filem sebegini jika bernasib baik, mengutip kutipan pecah panggung memberangsangkan tetapi bersedialah menerima kritikan keras penonton dan pengkritik filem. Mengapa formula kejayaan sesebuah permainan video gagal diterjemahkan ke layar perak?

Bagi penganalisis media kanan Comscore, Paul Dergarabedian, filem-filem yang diadaptasi dari permainan video popular mempunyai rekod buruk dari segi kutipan pecah panggung dan tiada sebarang filem yang berjaya mencapai kutipan yang membanggakan. Dergarabedian berkata, “Bagi setiap filem Lara Croft: Tomb Raider dan The Angry Bird Movie, ada filem yang gagal mendapat kutipan baik dan dikecam ramai. Studio-studio perfileman sedar mereka boleh mendapat untung melalui kutipan pecah panggung di luar negara dan untuk menjustifikasikan pelaburan mereka dalam filem-filem ini. Mereka nak menjadi orang pertama yang berjaya meniru formula filem-filem adiwira yang mengundang keuntungan besar untuk studio mereka. Tetapi ianya masih belum berlaku lagi.”

Filem adaptasi permainan video yang paling berjaya ialah filem Lara Croft: Tomb Raider lakonan Angelina Jolie (Wanted, Salt) dan Daniel Craig (siri filem James Bond, Logan Lucky) yang mengutip $131 juta. Dan filem paling buruk dari segi kutipan tiket ialah Alone in the Dark lakonan Christian Slater (Interview with the Vampire, Mr. Robot) yang hanya mengutip $5.1 juta dan dianggap filem paling buruk kualiti dalam sejarah perfileman. Ada juga filem yang gagal mendapat kutipan memberangsangkan di peringkat domestik tetapi mendapat sambutan hangat di luar negara. Antara filem yang terkena sumpahan ini ialah Warcraft yang menampilkan Travis Fimmel (Vikings) dan Dominic Cooper (Preacher) yang berjaya mendapat kutipan $430 juta di mana ia mendapat sambutan di China.

Pada tahun-tahun awal filem-filem sebegini dibikin, ramai pengkritik filem mengkritik filem genre permainan video kerana tiada perkembangan dari segi plot dan pembangunan watak. Tetapi untuk 15 tahun yang terakhir, studio-studio yang bertanggungjawab menghasilkan permainan video membelanjakan wang bukan sedikit untuk pembikinan cerita dan pembangunan watak dengan mengupah penulis-penulis skrip filem atau drama televisyen dan pelakon-pelakon berkaliber demi memastikan ia memberi impak kepada pemain. Bagi siri Call of Duty misalnya, ada beberapa penulis skrip filem bertanggungjawab mencorak cerita yang kadangkala melebihi kualiti sesetengah filem dan drama televisyen. Paul Haggis misalnya, penulis cerita Call of Duty: Modern Warfare 3 bertanggungjawab mencorak cerita Flags of Our Father dan Letters from Iwo Jima yang diarahkan Clint Eastwood. Siri permainan ini juga turut menampilkan pelakon-pelakon berkaliber seperti William Fichtner dan Idris Elba (Modern Warfare 3), Lance Henriksen dan Kevin McKidd (Modern Warfare 2) dan Kiefer Sutherland dan Gary Oldman (World at War).

Tetapi yang menjadi masalah besar bagaimana memindahkan formula sesebuah permainan video yang berjaya ke layar perak, kadangkala terperangkap dengan cerita yang bersifat hambar. Dan bagi penulis rencana permainan video Cara Ellison, beliau melihat jenis permainan yang mahu diadaptasi ke layar perak merupakan contoh tidak sesuai bagi filem-filem yang mahu kesan dramatik. Skrip sesebuah filem bersifat ringkas lagi padat, sesuatu yang tidak boleh dilakukan bagi sesebuah permainan video. Sesebuah permainan video francais besar sekurang-kurangnya mempunyai durasi 15 jam dan memuatkan semua elemen unik permainan dalam filem yang berdurasi 120 minit dan ke atas merupakan satu tugas sukar dan kadangkala, tidak diperlukan.

Bagi editor hiburan laman sesawang Gamesradar Lauren O’Callaghan, bermain permainan video dan menonton filem merupakan sesuatu yang berbeza. Ini kerana bila kita bermain, ia memerlukan kita mengambil peranan aktif dan membuat pilihan sementara menonton filem pula bersifat pasif. Masalah mula timbul apabila pembikin filem cuba mengadaptasi ciri utama permainan dalam filem mereka kerana tiada sebarang cerita yang membolehkan ia wujud secara semulajadi dalam filem. Ia nampak logik bagi peminat permainan tetapi penonton biasa, ia dirasakan pelik dan tidak kena pada tempatnya. O’Callaghan menambah satu lagi punca sesebuah filem permainan video gagal di pawagam berikutan cubaan produksi mencari jalan kompromi demi memuaskan hati peminat permainan dan penonton biasa. Kompromi sebegini bukan saja menyebabkan filem gagal memenuhi kehendak dua kelompok berkenaan tetapi juga menjejaskan kutipan tiket di panggung.

Sesebuah filem permainan video yang baik kualitinya tidak perlu bergantung kepada plot permainan sebenar. Produksi boleh saja memilih meneroka latar belakang watak atau menggunakan elemen yang membentuk dunia fiksyen permainan berkenaan. Ada juga sesetengah produksi memilih teras sesebuah permainan sebagai teras kepada filem mereka. Filem Street Fighter yang menampilkan bintang aksi terkenal, Jean Claude Van Damme menggabungkan elemen personaliti watak permainan video dan kemahiran berlawan para pelakon terutama Van Damme serta skrip yang penuh kelucuan. Silent Hill yang menampilkan Sean Bean (GoldenEye) menggunakan sepenuhnya elemen seram dan thriller yang diambil dari siri permainan Silent Hill. Manakala siri filem Resident Evil pula yang menampilkan Milla Jovovich sebagai watak utama mengambil elemen melodramatik permainan berkenaan dan meletakkannya pada watak baru dan dunia Resident Evil, menjadikan ia seronok ditonton. Bagi Ellison, ini satu cara untuk menghasilkan filem adaptasi permainan video yang berkualiti.

Ada juga sesetengah filem adaptasi permainan video yang berkualiti kerana ia mengambil konsep permainan, sesuatu yang dilakukan filem terbitan Disney seperti Tron, Wreck-It-Ralph, pembikinan semula filem Jumanji yang menampilkan Dwayne Johnson dan terbaru, Ready Player One arahan Steven Spielberg. Kesemua filem ini tidak terikat dengan naratif permainan biasa, sebaliknya mengambil semua aspek menarik berkenaan permainan video: bagaimana ia mempengaruhi kehidupan seharian. Tron, Jumanji dan Ready Player One melihat bagaimana seseorang pemain boleh diserap masuk dalam permainan dan melihat senario permainan dari sudut berbeza. Dan bagi Ready Player One, ia tidak kisah menyebut nama-nama permainan tertentu bersama rujukan budaya pop lain, cukup sekadar mengundang kenangan bagi peminat francais permainan dan penonton biasa.

Walaupun sesetengah filem dianggap gagal dan tidak mendapat tempat di hati penonton, itu tidak menghalang studio-studio perfileman dari terus melabur dalam genre berkenaan. Filem-filem lain yang bakal menjengah pawagam ialah pembikinan semula filem Super Mario, Sonic the Hedgehog dan Monster Hunting World. Ada juga studio permainan yang mengambil langkah berani mewujudkan divisyen perfileman mereka sendiri. Antara yang mengorak langkah ialah syarikat permainan multinasional Activision melalui divisyen Activision Blizzard Studios. Divisyen ini bertanggungjawab menerbitkan siri animasi Netflix, Skylander Academy yang kini memasuki musim ketiga dan sedang merancang membangunkan francais perfileman Call of Duty. Filem yang masih belum diberi tajuk itu, siapa pelakon utama dan bila penggambaran filem akan bermula bakal diarahkan oleh pengarah filem Sicario: Day of the Soldado, Stefano Sollima.

SUMBER

MacDonald, Keza. (2018). The Guardian. Movie adaptations of video games are still mostly terrible. Why has no one cracked the code? https://www.theguardian.com/film/2018/mar/29/movie-adaptations-video-games-terrible-crack-code


Empayar Gupta – Zaman Keemasan India Purba

Empayar Gupta adalah sebuah empayar India purba yang wujud pada kurun ke-3 sehingga kurun ke-6 Masehi. Pada zaman ini, India mengalami kemajuan terutama pada sudut kebudayaan.

Pencapaian-pencapaian empayar ini dalam seni bina, seni pahat dan seni lukisan meninggalkan pengaruh yang mendalam terhadap tamadun-tamadun terkemudian dan malah menyebar luas sehingga melangkaui wilayah sempadan. Raja-Raja Gupta pula dikenang lantaran kegagahan mereka dari sudut ket3nteraan, kebaikan hati yang dipamerkan serta usaha-usaha mereka dalam memelihara dan membangunkan kesenian.

Empayar ini adalah kuasa politik yang menggantikan Empayar Maurya, walaupun ia tidaklah menguasai kawasan yang saiznya seluas empayar yang lama itu. Apapun, Empayar Gupta berupaya mengekalkan kekuasaan ke atas bahagian utara India di bawah satu pemerintah selama beberapa tempoh. Malahan, wilayah kekuasaannya merangkumi juga bahagian tengah dan selatan India.

Empayar Maurya tumbang pada sekitar 180SM, berikutan pembvnuhan Brihadratha Maurya oleh salah seorang panglimanya yang bernama Pushyamitra Shunga. Pada zaman pemerintahan Ashoka yakni pada kurun ke-3SM, Empayar Maurya mencapai era kemuncak dalam perluasan wilayahnya.

Empayar ini menguasai hampir seluruh sub-benua India. Sebagai susulan kepada ketumbangan empayar ini pada separuh pertama kurun ke-2SM, berlaku kekosongan kuasa di rantau itu yang mana keadaan ini diisi oleh oleh kemunculan pelbagai negara-negara kecil. Negara-negara ini secara berterusan berper4ng antara satu sama lain dan keadaan ini berlanjutan selama 500 tahun, sebelum tertubuhnya Empayar Gupta pada sekitar tahun 320M.

SIAPAKAH PEMERINTAH-PEMERINTAH GUPTA?

Tidak banyak maklumat yang kita ketahui berkenaan keturunan para pemerintah Gupta. Sejarahwan cenderung berpendapat bahawa mereka adalah pemilik-pemilik tanah yang bangkit berkuasa di wilayah selatan Bihar moden. Sebelum kebangkitan Empayar Maurya, kawasan berkenaan diperintah oleh Kerajaan Magadha.

Tambahan lagi, terdapat juga pandangan yang mendakwa wilayah timur Uttar Prades sebagai sebahagian daripada wilayah asal Gupta. Malahan, wilayah ini dianggap lebih penting berbanding Bihar lantaran banyaknya syiling dan inskripsi raja-raja awal Gupta ditemui di sini.

Direkodkan bahawa pengasas Dinasti Gupta adalah Sri Gupta yang hidup pada kurun ke-3 Masehi. Kedudukan beliau kemudiannya digantikan oleh puteranya yang bernama Ghatotkhaca. Sejarahwan tidak mempunyai banyak maklumat perihal dua orang pemerintah awal Gupta ini, dan pemerintahan mereka pula dianggap kurang signifikan pada waktu itu.

Namun, keadaan mula berubah apabila Chandragupta I, putera kepada Ghatotkhaca menaiki takhta pada tahun 320M. Dengan menggabungkan antara kekuatan ketentaraan dan penjalinan persekutuan menerusi jalan perkahwinan, Chandragupta memperluaskan wilayah sempadan kerajaannya sehingga ia menjadi sebuah empayar.

Daripada kaum Kush yang menghuni wilayah barat Gupta, Chandragupta dapat memahami kepentingan pasukan kavalri. Lantas, beliau menggunakannya secara efektif dalam memerangi mvsuh-musuhnya dan menewaskan mereka dalam medan pertempvran. Tambahan lagi, Chandragupta turut membentuk persekutuan politik yang ampuh dengan mengahwini Kumaradevi, putera puak Licchhavi.

Puak ini berkuasa di bahagian utara Bihar, dan menurut sebilangan pendapat, Nepal. Menjelang akhir pemerintahan Chandragupta yakni sekitar 330M, Empayar Gupta sudah pun melebarkan wilayah kekuasaan mereka di seluruh kawasan Allahabad, kota moden di wilayah Uttar Pradesh. Hal ini benar-benar membuktikan gelaran yang digunakannya, iaitu maharajhadhiraja (raja segala raja).

RAJA YANG IDEAL

Chandragupta kemudiannya digantikan oleh puteranya yang bernana Samudragupta. Beliau memerintah selama empat dekad. Samudragupta dianggap sebagai seorang raja yang ideal dan zaman pemerintahannya diperkirakan sebagai ‘zaman keemasan dalam sejarah India’. Samudragupta melanjutkan polisi perluasan wilayah yang dilakukan oleh ayahandanya dan menaklvk saki-baki wilayah utara India. Berikutan kejayaannya itu, beliau pun mengalihkan tumpuannya ke wilayah selatan pula dengan menaklvk bahagian selatan India.

Samudragupta bukan hanya seorang panglima yang cekap, malah pemerintah yang berkebolehan. Beliau dicatatkan pernah menyumbangkan sejumlah besar wang untuk pelbagai tujuan, termasuklah pendidikan. Beliau juga menggalakkan ketinggian sahsiah dalam kalangan pelbagai komuniti keagamaan yang terdapat di dalam empayarnya. Lebih daripada itu, Samudragupta turut disifatkan sebagai seorang penyair dan ahli muzik. Di bawah pemerintahannya, Empayar Gupta mengalami tempoh keamanan dan kegemilangan.

PENGAKHIRAN HARI-HARI GEMILANG

Keadaan ini berlanjutan di zaman pemerintahan tiga orang maharaja Gupta yang seterusnya, iaitu Chandragupta II, Kumaragupta I dan Skandagupta. Menjelang akhir pemerintahan Kumaragupta, empayar beliau menerima ancaman daripada kaum Pushyamitra, sebuah kabilah dari India Tengah yang mungkin turut menjalinkan persekutuan dengan kaum Huna, sebuah kabilah dari Asia Tengah.

Pun begitu, raja-raja Gupta berjaya menewaskan mereka. Pada zaman pemerintahan Skandagupta pula, kaum Huna menyer4ng empayar Gupta. Namun kali ini juga mereka dapat ditewaskan.

Walau bagaimanapun, ser4ngan daripada kaum Huna kembali semula dan para penganti Skandagupta pula tidak cukup kuat untuk menewaskan mereka. Sebagai susulan, mereka pun kehilangn kuasa ke atas kebanyakan wilayah. Dinasti Gupta terus bertahan sehingga tahun 550M, walaupun pada waktu itu, mereka sudah pun menjadi sebuah negara yang tidak penting. Hari-hari gemilang mereka sudah sirna jauh lebih awal meninggalkan mereka.

TERJEMAHAN:
Wu Mingren. (18 Jun 2018). Gupta Empire of Ancient India was Golden Age of Goodwill, Artistic Endeavors and M!litary Might. Ancient Origins.
https://www.ancient-origins.net/history-important-events/gupta-empire-ancient-india-golden-age-artistic-021947


Kembalinya Polio Mengaibkan Malaysia

Apabila Dato Dr. Musa Mohd Nordin menyidai kering Dr. Nurul Huda dalam rancangan Analisis bersama Finaz Yunus, satu kesimpulan boleh dibuat. Walau apa pun diperkatakan, juak-juak GAVAK merupakan golongan paling berbahaya kepada negara ini. Dan 8 Disember 2019 merupakan tarikh dimana seluruh Malaysia boleh menilai gerak kerja dan kempen negatif GAVAK kerana poliomyelitis (selepas ini disebut “polio” sahaja) kembali ke Malaysia dengan kes pertama selepas kepupusan 27 tahun.

Kalau dilihat secara kasar, GAVAK semestinya akan melompat.  Kerana kes di Tuaran, Sabah, ini disahkan merupakan jangkitan polio vaksin jenis 1 (VDPV1). Kiranya hujah mereka polio berlaku kerana vaksinasi anti-polio itu sendiri. Namun hakikatnya berbeza. VDPV1 sebenarnya berasal daripada virus polio yang dilemahkan vaksin mulut. Setelah dilemahkan, virus ini dikumuhkan keluar melalui najis. Apabila persekitaran tidak bersih, kebarangkalian untuk menjangkiti orang lain yang TIADA IMUNITI sebenarnya TINGGI.

Semakin lama virus tersebar dalam komuniti TANPA IMUNITI, semakin mudahlah jangkitan berlaku. Dan yang menerima vaksinasi anti-polio pula, mereka mendapat perlindungan daripada jangkitan. Bermakna hanya golongan tidak vaksinasi sahaja yang cenderung untuk dijangkiti. Pelbagai cacian, hinaan dan makian boleh ditujukan. Namun realitinya kekal: polio telah kembali dengan kaca mata hitam dan senapang patah bersertakan dialek Austria tebal “I’m back”.

Tidak diketahui bagaimana vaksinasi diamalkan di Tuaran. Mungkin mangsa tidak divaksinkan akibat kekurangan kesedaran. Mungkin mangsa itu sendiri bergiat dalam GAVAK. Atau nauzubillah, kawasan tersebut tidak bervaksin secara konsisten. Namun perkara ini tidak relevan untuk dibincangkan. Skala paling besar harus diteliti iaitu apabila kegiatan GAVAK mencemarkan lagi apa yang sudah dicemari.

Sehingga 5 Disember 2019, siasatan di kawasan Tuaran dijangkiti polio ini mendapati satu keputusan yang merisaukan. 23 daripada 199 kanak-kanak antara 2 bulan hingga 15 tahun TIDAK menarima vaksin anti-polio. Selepas diterangkan, ibu bapa semua kanak-kanak BERSETUJU untuk vaksinasi.

Satu golongan pro-penyakit harus faham. Kunci ke arah kesinambungan imuniti kelompok (herd immunity) berada bersama mereka. Tugas vaksinasi sebenarnya BUKAN untuk menghapuskan penyakit secara aktif. Namun peranan vaksin bersifat pasif, dimana semakin ramai penyertaan, semakin kukuh imuniti kelompok sehingga penyakit-penyakit tertentu boleh dipupuskan (dalam kes ini, polio sendiri).

Seluruh dunia menyaksikan lonjakan rekod dimana bayi yang belum cukup usia untuk divaksinasikan terkena penyakit. Misalnya MMR hanya untuk bayi melebihi usia sembilan bulan. Namun dalam tempoh ke usia sembilan bulan, bayi sudahpun terdedah kepada penyakit campak (measles), beguk (mumps) dan rubella. Selalunya bayi ini terkena di hospital atau klinik kesihatan apabila terdedah dengan pesakit MMR.

Kes di Pittsburgh seharusnya membuka mata apabila seorang pelajar kolej yang menghidapi campak mendedahkan penyakitnya kepada 100 pesakit kanser. Umumnya, apabila menghidapi kanser, sistem imunisasi badan akan mula lemah. Jadi tanggapan “awal lagi untuk divaksinkan”, “sistem imun lemah”, “tidak boleh divaksinkan” dan banyak lagi alasan medikal perlulah relevan. Namun falasi-falasi seperti “DNA babi”, “kulit bayi”, “haram hukumnya”, “Allah jadikan bayi sempurna” dan “AEFI” patut ditangkis awal-awal.

Amatlah logik bagi ibu bapa untuk takutkan AEFI. Namun apabila situasi AEFI diletakkan dalam bentuk statistik, jelas sekali terdapat kepincangan dalam hujah GAVAK mengenainya. Misalnya di Korea Selatan, kadar AEFI berbeza bagi setiap vaksinasi:

*daripada 100,000 dos vaksinasi (sumber: https://www.ncbi.nlm.nih.gov/pmc/articles/PMC5540963/)

Antara 2011 hingga 2016, kes-kes AEFI hanyalah 278 sahaja (kem4tian hanya 31 bayi). Jika dipuratakan 46.3 bayi (5.2 bayi m4ti) setahun. Jumlah kelahiran tahun 2016 pula ialah 406,300 bayi. Bermakna kes AEFI ialah 0.0114% sahaja. Persoalan sekarang, kebarangkalian anda untuk m4ti kerana kemalangan trafik adalah JAUH lebih TINGGI berbanding AEFI.


Mazhab Ibadi di Oman

Oman merupakan sebuah negara Islam. Kira-kiranya 99% penduduknya mengamalkan ajaran Islam. Namun ada keunikan yang terdapat pada negara ini.

Tidak seperti negara Islam yang lain, majoriti orang Islam di Oman bukanlah dari mazhab Sunni atau Syiah tetapi dari mazhab Ibadi.

Mazhab Ibadi merangkumi lebih 75% daripada jumlah orang Islam di negara itu tetapi terdapat juga komuniti Sunni, Syiah dan agama-agama lain.

Mazhab Ibadi ni apa? Kenapa macam baru dengar?

Mazhab Ibadi atau Ibadiyyah adalah antara mazhab tertua dalam agama Islam, wujud 20 tahun selepas kewafatan Nabi Muhammad SAW dan sebelum terpecahnya Sunni dan Syiah.

Mazhab Ibadi diasaskan oleh Jabir ibn Zayd akan tetapi nama “Ibadi” berasal dari Abdullah ibn Ibad daripada Bani Tamim.

Asalnya mazhab ini berada di Basra, Iraq lalu ia tersebar hingga ke seluruh pelosok dunia Islam termasuk Oman.

Tetapi sekarang mazhab ni hanya terhad kepada beberapa buah negara sahaja iaitu Oman, Algeria (di Lembah M’zab), Libya (Pergunungan Nafusa), Tunisia (Pulau Djerba) dan Tanzania (Pulau Zanzibar yang juga bekas wilayah Kesultanan Oman).

Mazhab Ibadiyyah selalu disalah sangka sebagai cabang Khawarij tetapi penganut mazhab ni tak anggap Ibadiyyah sebagai cabang Khawarij. Tak macam Khawarij, mazhab Ibadiyyah tak setuju dengan pembunuhan Khalifah Uthman bin Affan (ra) dan memberi takfir terhadap orang Islam yang mempunyai berbeza pendapat.

Mazhab Ibadiyyah terkenal dengan sifat toleransinya terhadap mazhab lain terutama sekali Sunni dan Syiah, pernikahan antara mazhab dibenarkan dan mazhab lain bebas untuk mengamalkan ajarannya, ramai juga orang Sunni dan Syiah datang solat di masjid Ibadi tanpa sebarang masalah.

Oleh: Azizul Farhan

Nak tahu lebih lanjut berkenaan sejarah Islam? Dapatkan KITAB TAMADUN ISLAM. Cepat borong di Shopee dengan diskaun Jualan PASCA PBAKL: bit.ly/ktislam


Keajaiban Dunia: Tembok Besar China

Hari ini, salah satu peninggalan hebat zaman silam untuk dunia yang masih terpapar teguh dan hebat ialah Tembok Besar China yang terletak di utara negara China hari ini. Tembok besar ini dikatakan sepanjang 6400 Kilometer, daripada Shangaiguan sehingga ke Teluk Bohai. Namun, secara keseluruhan, jika diambil dan dikira cabang-cabangnya sekali, maka kiraan terbaru mencatatkan bahawa tembok besar ini menjangkau 8, 851.8 Kilometer atau sepanjang 5 500 batu.

Bercakap mengenai tembok besar ini, sesungguhnya ianya mempunyai sejarah yang panjang membuatkan artikel ini akan dibahagikan kepada sejarah berdasarkan dinasti-dinasti tertentu. Pada petang tahun baru cina ini, anda akan bersama saya meneroka kehebatan sebuah binaan agung sebuah tamadun yang merupakan antara yang terhebat dalam sejarah.

1. Zaman Dinasti Zhou Barat, Negeri Qin, Negeri Chu dan Yan

Antara rekod terawal yang bercerita mengenai tembok besar ini adalah seawal abad ketujuh Masihi, ketika zaman Dinasti Zhou Barat (1046 – 771 Masihi), di mana rajanya iaitu Raja Zuan telah mengarahkan pembinaan sebuah tembok di utara empayarnya melawan serangan Xianyun, yang merupakan sebahagian daripada puak gasar yang selalu menyerang China dari utara yang dipanggil sebagai Puak Rong.

Diceritakan bahawa orang Xianyung daripada puak Rong ini seringkali menyerang pusat pemerintahan Dinasti Zhou Barat, Haojing. Dicatatkan juga terdapat kempen untuk menundukkan orang Xianyung dan kempen itu berjaya. Namun, beberapa tahun kemudian, terdapat puak lain yang menyerang yang juga sebahagian daripada puak Rong, iaitu Puak Quanrong yang menyebabkan raja mereka mati. Ini membuatkan Dinasti Zhou Barat jatuh dan Dinasti Zhou Timur mula berdiri (770 Masihi – 265 Masihi).

Pemerintahan Dinasti Zhou Timur ini tidak seperti leluhur mereka, lebih mengamalkan dasar kuku besi sehinggakan mengamalkan dasar yang ketenteraan yang kejam untuk menundukkan negeri-negeri kecil di sekitar mereka. Ini telah membuatkan banyak tembok-tembok besar berdiri. Antara tembok besar itu ialah Negeri Qi, Negeri Chu, Negeri Yan.

2. Zaman Dinasti Qin (221 – 206 Sebelum Masihi)

Pada tahun 221 Masihi, buat pertama kalinya dalam sejarah China, seluruh empayar disatukan di bawah seorang Maharaja yang bernama Yin Zheng, yang kemudiannya menggunakan nama Qin Shi Huangdi, lalu menabalkan dirinya sebagai Maharaja Pertama dalam Sejarah China.

Qin Shi Huang adalah insan yang bertanggungjawab membina tembok besar pada zaman Qin. Berbeza dengan tembok besar sebelum zaman-zaman beliau, tembok besar Qin ini adalah sebuah tembok yang menyambung tembok-tembok besar yang dibina ketika zaman Dinasti Zhou, dan negeri-negeri kecil China dahulu sebelum disatukan di bawah sebuah empayar.

Diceritakan bahawa tembok besar ini juga adalah bertujuan untuk menlindungi Empayar baginda di bawah serangan orang Xiongnu dari Utara, di samping bertindak sebagai penanda sempadan kepada negeri China yang baru. Jeneral Meng Tian daripada dinasti Qin ditugaskan untuk menyambungkan seluruh tembok-tembok besar ini. Sepanjang pembinaan tembok besar Qin, diceritakan bahawa tembok besar ini turut menjadi kubur-kubur untuk rakyat yang dikerahkan ke utara negara mereka.

Kemudian, tembok besar ini diperbaiki, dibina semula, dan dikembangkan oleh dinasti-dinasti terkemudian seperti Dinasti Han, Sui dan ketika era Dinasti Utara-Selatan di China. Ketika zaman Dinasti Tang dan Song, tembok besar ini tidak diendahkan langsung. Perlu diketahui bahawa tembok awal ini adalah diperbuat daripada tanah liat, kayu dan lumpur.

3. Zaman Dinasti Ming

Tembok besar China yang terkenal dan masih teguh dibina sehingga mampu dilihat hari ini adalah perlu diketahui datang daripada Dinasti Ming. Pencetus kepada pembinaan Tembok Besar Ming adalah dalam Pertempuran Tumu di mana lebih 500 000 orang askar Ming kalah pada hanya 20 000 orang askar Oraits Mongol daripada wilayah Ordos di utara China. Pertempuran Tumu adalah salah satu daripada ekpedisi Ming menawan wilayah Ordos.

Namun memandangkan ekpedisi ini gagal untuk menundukkan dan melindungi Ming daripada serangan puak gasar dari pada rumput Mongolia, maka sebuah tembok besar dibina untuk melindungi Ming daripada serangan puak-puak ini. Kalau kalian membaca tembok besar yang dibina pada awal sejarah dinasti China yang dibina daripada kayu, tanah liat dan lumpur, tembok batu zaman Ming lebih baju kerana dibina menggunakan batu bata. Lebih 1200 menara pantau dibina daripada Laluang Sanghan sehingga ke barat China bagi menghalang serangan Mongol.

Tembok batu inilah yang kemudian menjadi dan membantu Dinasti Ming untuk bertahan dari serangan Manchuria dari Utara, menyebabkan usaha Manchuria menjajah China terbantut untuk beberapa ketika walaupun pada akhirnya, dinasti Ming tetap runtuh di tangan musuh yang sama.

-HE-


Gajah Bunuh Nenek Kemudian Mengamuk Ketika Majlis Pengebumian

Alam ciptaan Ilahi sentiasa mencetuskan pelbagai misteri yang membuatkan manusia tertanya-tanya. Contoh paling mudah, insiden serangan gajah di India. Dah naik minyak dan bunuh orang, ingat cerita ini sudah berakhir. Siapa sangka, gajah yang sama bikin onar di majlis pengebumian mangsanya dan memijak mayat si mati!

Ia sememangnya pelik bin ajaib. Tetapi itulah yang berlaku kepada Maya Murmu, seorang nenek berusia 70 tahun dari perkampungan Raipal, Mayurbhanj, Odisha. Semasa kejadian yang meragut nyawanya itu, wanita ini sedang sibuk mengambil air dari sebuah perigi.

Tiba-tiba, seekor gajah muncul dari arah yang tidak diketahui dan memijak mangsa tanpa sebarang provokasi. Murmu segera dibawa ke hospital selepas insiden itu dilihat oleh penduduk kampung tetapi diisytiharkan mati akibat kecederaan parah yang dialaminya.

Selepas menyelesaikan semua urusan kematian dengan pihak berkuasa, sudah tiba masanya untuk menguruskan upacara pembakaran mayat wanita malang itu. Tetapi orang kampung dan waris keluarga mangsa terkejut beruk kerana semasa upacara berjalan, gajah yang sama kembali bikin onar!

Ini mengakibatkan semua orang yang menghadiri upacara tersebut terpaksa lari menyelamatkan diri. Sebaik menghampiri mayat mangsa, si gajah sekali lagi memijak mayat Murmu sambil disaksikan oleh orang ramai yang masih terkejut dengan apa yang berlaku. Hanya selepas haiwan tersebut telah berlalu pergi, barulah upacara pembakaran mayat dapat diteruskan tanpa sebarang insiden. Bagaimanapun, tidak diketahui sama ada wujud insiden lain membabitkan gajah sama dilaporkan.

Satu perkara yang membuatkan pihak berkuasa menggaru kepala ialah bagaimana gajah tersebut tersesat jauh dari habitat asalnya di kawasan perlindungan semulajadi Dalma. Ini kerana kawasan perlindungan tersebut terletak kira-kira 200 km dari Mayurbhanj. Tetapi satu perkara yang terus menghantui mereka ialah mengapa gajah tersebut menyerang Murmu habis-habisan?

Bagi ramai pakar gajah, serangan sebegini hanya akan berlaku sekiranya berlaku provokasi terhadap haiwan berkenaan. Ini disebabkan perilakunya yang baik dan lembut selagi mana tiada apa yang mengancam keselamatan dirinya, anak gajah atau kedua-duanya. Tetapi jika senario yang dinyatakan berlaku, ia memang akan naik minyak dan menyerang orang yang dianggap sebagai ancaman.

Namun begitu, dalam kes Murmu, tiada laporan yang menunjukkan wanita tersebut melakukan provokasi terhadap haiwan berkenaan. Begitu juga dengan serangan semasa upacara pembakaran mayatnya sedang dijalankan. Pakar-pakar hanya mampu berspekulasi amukan gajah tersebut berkemungkinan dicetuskan oleh bau pada badan mangsa atau melihat imej mangsa.

Spekulasi ini sebenarnya boleh dikaitkan dengan apa yang berlaku di Odisha ketika ini. Negeri India berkenaan kaya dengan pelbagai jenis mineral berharga seperti emas, nikel dan plumbum. Tetapi kebanyakan mineral ini wujud di kawasan hutan belantara sekaligus mengakibatkan habitat haiwan liar terjejas akibat aktiviti manusia.

Pencerobohan habitat oleh manusia mengakibatkan konflik antara kedua-duanya tidak dapat dielakkan dan adakalanya membawa kepada kehilangan nyawa dan kerosakan harta benda. Selain itu, perubahan iklim turut mengakibatkan peningkatan suhu dan kekurangan sumber air di habitat asalnya. Tidak mustahil gabungan dua faktor ini mendorong gajah itu keluar dari habitatnya di Dalma dan menuju ke Mayurbhanj.

Di Odisha sahaja, 42 ekor gajah dilaporkan mati dalam tempoh tujuh bulan dari April hingga Oktober tahun lepas. Dan dalam tempoh 20 tahun, 1,356 kematian gajah dilaporkan di negeri sama. Trend ini menunjukkan konflik gajah-manusia bakal menjadi lebih buruk lebih-lebih lagi dengan krisis perubahan iklim yang melanda dunia hari ini.

Suka atau tidak, manusia perlu berdamai dengan alam bagi menjamin kehidupan generasi seterusnya. Tetapi jika itu gagal dilakukan, makanya kita tidak secara langsung membunuh potensi dan keupayaan mereka.

Nota kaki

Onar – seerti dengan huru-hara, gempar dan kekacauan.

Naik minyak – naik marah sebelum mengganas.

RUJUKAN

Muzaffar, M. (2022, 14 Jun). Elephant kills 70-year-old woman and then returns to trample her corpse at funeral in India.

Fraga, K. (2022, 13 Jun). Wild Elephant Tramples Woman To Death In India — Then Returns To Her Funeral To Attack Her Corpse. AllThatsInteresting.


Jahasrat Sdn Bhd

Jahasrat Sdn Bhd telah berada di dalam bidang perniagaan selama lebih 20 tahun. Bidang perternakan ayam daging telah menjadikan Jahasrat Pultry Processing Sdn Bhd sebagai pembekal utama dalam industri yang diceburi mereka.  Datuk Mohammad bin Yahya merupakan Pengarah urusan Jahasrat berpendapat hasil usaha dan bantuan daripada TERAJU, Jahasrat kini telah mempunyai pelbagai aset seperti enam buah lori dan sebuah pusat penyembelihan dan pemprosesan ayam daging yang telah beroperasi sejak Mac 2016 di Shah Alam.

Antara cabaran cabaran yang dihadapi oleh Jahasrat ialah kos operasi yang tinggi di samping tempoh penghantaran yang pendek yang perlu dikejar mematangkan beliau dalam menguruskan perniagaan. Selain itu, Industri pertenakan ayam daging ini turut bergantung sepenuhnya pada harga kontrak. Antara cabaran lain ialah sukar mendapat benih ayam berkualiti dan susah untuk menembusi pasaran global, namun itu bukan halangan untuk Jahasrat untuk terus bersaing dalam industri pertenakan ini.

Jahasrat juga mendapat suntikan dana sebanyak RM6.6 juta daripada TERAJU melalui program Dana Mudahcara telah digunakan sepenuhnya untuk membangunkan dan memudahkan pemasaran produk Jahasrat. Jahasrat juga menggunakan pendekatan Direct Approach dengan pengguna melalui kiosk yang berdekatan dengan pusat penyembelihan dan pemprosesan ayam. Melalui Dana Mudahcara tersebut juga secara tidak lansung telah membuka peluang pekerjaan sebanyak 165 pekerjaan untuk melancarkan operasi Jahasrat. Jahasrat juga menggunakan modal tersebut untuk mendapatkan parent stock ayam baka yang boleh menghasilkan benih anak ayam yang berkualiti tinggi.

Jahasrat juga berhasrat untuk menambah 10 buah reban ayam daging dan juga mendirikan sebuah kilang pengeluar makanan ayam sendiri di masa akan datang demi menampung permintaan pengguna yang semakin tinggi.

Datuk Mohammad juga berharap agar industri ternakan tempat dapat melahirkan lebih ramai usahawan yang dinamik dan berkualiti. Mereka juga harus bijak merebut peluang seperti bantuan bantuan yang disediakan oleh TERAJU. Beliau turut sempat berpesan supaya usahawan muda perlu banyak tabah dan bersabar bila menghadapi dugaan dalam dunia perniagaan.


Surat Cinta Hurrem Sultan Kepada Sultan Sulaiman The Magnificent

Roxelana, yang pada awalnya merupakan calon gundik yang dianggap tidak mungkin boleh mencatat sejarah. Dia adalah seorang gadis muda yang ditawan oleh pedagang hamba dan menjadi gundik di harem istana Sultan Empayar Uthmaniyyah yang paling terkenal, Sultan Suleiman I. Namun, Roxelana berjaya mengatasi segala kemungkinan dan akhirnya menjadi isteri Suleiman.

Dia mengurniakan lima orang putera kepada Suleiman di mana salah seorang darinya akan menjadi pewaris Sultan seterusnya, dan juga seorang puteri. Roxelana juga merupakan pemikir dan dermawan yang disegani. Dia akan menjadi satu-satunya wanita dalam empayar yang mencipta namanya betul-betul di dalam struktur pemerintahan semasa suaminya masih hidup dan bertakhta.

Dia lebih dikenali sebagai Hurrem Sultan selepas memeluk Islam, nama itu bermaksud “gelak tawa”. Satu sumber mendakwa nama asalnya adalah Aleksandra Lisowska dan dilahirkan mungkin sekitar tahun 1504 di Rogatin.

Sumber itu juga mendakwa bahawa dia adalah anak perempuan seorang paderi Ruthenia. Apa yang pasti ialah dia dibeli sebagai hamba oleh Wazir Agung merangkap sahabat rapat Sultan Suleiman, Ibrahim Pasha.

Ibrahim Pasha memberikan Roxelana sebagai hadiah untuk Sultan. Sejak menjadi gundik harem, Roxelana memanfaatkan situasinya dengan sebaik mungkin. Dia adalah wanita yang sangat cantik dan menonjol di mata orang ramai kerana rambutnya yang merah menyala. Roxelana juga memiliki akal yang bijaksana dan berkeperibadian yang tinggi.

Tidak lama kemudian, dia melahirkan seorang anak lelaki bernama Mehmed. Maka Roxelana tidak perlu mengambil masa yang lama untuk menjadi gundik kegemaran Sultan Suleiman.

Sebenarnya Sultan Suleiman telah melanggar tradisi peraturan dinasti dan harem iaitu seorang Sultan perlu meninggalkan atau membebaskan gundik (gundik istana Uthmaniyyah adalah berstatus hamba jariyah) setelah dia melahirkan anak lelaki.

Sudah menjadi satu kebiasaan bagi sultan Uthmaniyah untuk meninggalkan gundiknya setelah dia melahirkan seorang anak lelaki, agar perhatiannya tidak terganggu semasa membesarkan dan mendidik bakal sultan yang akan datang.

Sultan Suleiman dianggap melanggar tradisi pantang larang itu kerana Roxelana terus melahirkan seorang anak perempuan dan empat orang anak lelaki lagi. Walaubagaimanapun Suleiman telah mengahwini Roxelana, sekaligus membebaskan dia dari status hamba kerana darjatnya telah diangkat sebagai Sultana.

Setelah memeluk Islam, Roxelana diberikan nama Hurrem, dan dikenali sebagai Hurrem Sultan setelah menikahi Sultan Suleiman. Hurrem melahirkan enam orang anak iaitu Şehzade Mehmed, Mihrimah Sultan, Şehzade Abdullah, Sultan Selim II, Şehzade Bayezid, dan Şehzade Cihangir.

Salah satu sebab mengapa Hurrem digemari oleh Sultan adalah kerana mereka berdua sama-sama amat menyukai seni puisi. Jadi, dari minat yang sama ini, Suleiman kemudiannya banyak mengarang puisi untuk cinta hatinya itu.

Kem4tian Valide Sultan, (ibu Sultan) Hafa, telah mendorong ikatan perkahwinan antara Suleiman dan Roxelana. Ini kerana Suleiman tidak mahu menjejaskan kedudukan ibunya selaku pemerhati urusan kerajaan dengan mempunyai seorang isteri. Ini dianggap boleh menyinggung perasaan ibunya kerana ibunya telah bekerja keras untuk mendapatkan kedudukannya di Empayar Uthmaniyyah.

Hurrem Sultan, sebagai isteri Suleiman menjadi wanita yang paling kuat di Empayar Uthmaniyyah. Dia meninggalkan Harem dan berpindah ke kediaman Sultan di Istana Topkapi. Ini memberinya peluang untuk terlibat dalam urusan istana dan negeri. Ketika Hurrem menjadi isterinya, Suleiman memerdekakan semua gundiknya dan mengahwinkan sebahagian dari mereka dengan para pegawai berpangkat tinggi

Surat Cinta Dari Hurrem Kepada Suleiman

Pada awal tahun 2019 yang lepas, beberapa keping surat cinta dari abad pertengahan berusia sekitar 400 tahun didedahkan di Ankara, surat yang paling mendapat perhatian adalah surat berisi puisi yang dikarang oleh Hurrem Sultan kepada Sultan Suleiman, pendedahan ini memberi penerangan mengenai kisah cinta pasangan diraja yang paling terkenal pada zaman itu.

Penyimpan rekod di arkib menganggap surat-surat yang dikeluarkan oleh arkib presiden itu sebagai salah satu contoh terbaik karya seni puisi dan karangan prosa Turki di istana Uthmaniyyah, yang ditulis ketika Sultan Suleiman menuju ke medan per4ng.

Suleiman dianggap oleh ramai pengkaji dan sejarawan sebagai sultan Uthmaniyyah yang paling berjaya sepanjang lebih 600 tahun berdirinya empayar itu. Pemerintahannya bermula dari tahun 1520 hingga 1566 telah menyaksikan kempen-kempen ketenteraan yang berani yang meluaskan sempadan empayar.

Ketika itu, Islam kembali ke zaman keemasannya apabila Uthmaniyyah turut menyaksikan kemajuan dalam bidang perundangan, seni, sastera dan seni bina. Namun, bagi seorang raja yang berjiwa romantis, Suleiman terkenal dengan kisah cinta yang luar biasa dengan isterinya yang juga bekas hamba di harem Uthmaniyyah.

Berikut adalah surat yang dikirim oleh Roxelana yang sudah menggunakan nama Hurrem kepada Sultan Suleiman pada tahun 1526:

“Aku tersesat dalam di alam fana ini, yang dicipta Tuhan sekian alam, aku menghabiskan tahun-tahun terbaikku dalam lindunganmu, seumpama sebutir mutiara di dalam bekas permatamu.”

“Terimalah penyesalan ini dari hamba yang tidak berdaya dan sengsara, yang menderita kerana ketiadaanmu.”

“Aku hanya temukan kedamaian disisi mu. Kata-kata dan tinta pena tidak akan cukup untuk menyatakan kebahagiaan dan kegembiraanku, ketika aku berada di sampingmu.”

“Kenangan hari-hari yang kita lalui bersama, saat-saat yang kita kongsikan itu, memenuhi ruang hati hamba mu ini.”

“Aku menghiburkan diri dengan kenangan ini dikala ketiadaan dirimu. Aku lemah ketika kamu pergi. Tiada apa yang mampu meringankan kesakitanku,”

“Nyawaku, Tuanku, Sultan yang aku cintai, satu-satunya doaku kepada Allah adalah ingin menatap seri wajahmu lagi, usahlah ada perpisahan lagi.”

“Aku harapkan dari Tuhanku agar Sultanku yang aku sayangi, akan sentiasa berbahagia di dunia dan akhirat.”

“Kamu sentiasa meraih kemenangan melawan musvhmu. Aku amat mengerti bahawa Sultanku jatuh cinta pada hamba ini adalah sebagai takdir”.

“Menyapu air matanya.. Membahagiakannya..(mungkin merujuk kepada dirinya sendiri) Aku memilih Islam kerana dia. Kerana itu, aku hanya akan bahagia disamping dirimu.”

Ku kirimkan sehelai persalinanku, yang dibasahi titisan air mataku. Kenakanlah ia, demi diriku.”

Hurrem Sultan menulis surat ini pada tahun 1526 untuk Sultan Suleiman yang sedang melancarkan kempen penaklvkan. Bukan sekadar dia mengirimkan surat, dia juga mengirim pakaiannya yang basah kuyup bergenang airmatanya sendiri. Dia mengakhiri suratnya dengan kata-kata penamat:

“Aku hanya mahukan kebahagiaan buatmu, di kedua-dua alam. Hambamu yang lemah lagi hina, Hurrem.”

Mengapa Suleiman memilih untuk mengangkat gundik kegemarannya itu hingga menjadi terkenal masih belum jelas.  Cinta itu sudah tentu satu hujah yang kuat. Sekitar abad tersebut juga turut menonjolkan kemunculan wanita-wanita berkuasa yang lain pada akhir abad ke-15 dan awal abad ke-16, seperti Isabella I dari Castile dan Anne Boleyn.

Apa kaitannya? Ini menimbulkan spekulasi dan persoalan, adakah sultan mencari permaisuri yang memiliki gaya Eropah untuk memerintah di sampingnya? Bagaimanapun, dengan bertitik tolak dari langkah yang bermula sebagai hamba perempuan di harem Uthmaniyyah, Roxelana atau Hurrem Sultan berjaya membawa “wanita bangkit tepat di puncak pusat pemerintahan.”

Tidak terlepas dari kontroversi, imejnya tercalar setelah tersebarnya spekulasi bahawa dia telah menghasut Sultan Suleiman untuk memerintahkan hukvman m4ti pada tahun 1553 dijatuhkan terhadap Sehzade Mustafa, anak sulung Suleiman yang berusia 38 tahun dari kelahiran wanita lain.

Selama bertahun-tahun berkuasa, Suleiman bimbang akan ancaman pember0ntakan menuntut hak takhta oleh anaknya yang terkenal dan beraspirasi tinggi itu, sementara Hurrem memiliki kepentingan untuk mendorong anak lelakinya sendiri yang tidak popular menjadi pewaris takhta.

Kebanyakan sejarawan kontemporari mengatakan: Sultan yang paling berjaya dalam sejarah Uthmaniyah tidak mungkin begitu mudah ditipu seorang wanita, dan hukvman m4ti terhadap Mustafa boleh jadi satu pilihan yang teliti oleh Suleiman sendiri.

Hurrem Sultan meninggal dunia pada tahun 1558, beberapa tahun sebelum salah seorang anak dia dan Suleiman, iaitu Selim II, mewarisi takhta bapanya. Hurrem Sultan mendapat tempatnya sendiri dalam sejarah sebaris bersama dengan tokoh wanita lain yang bermula sebagai perempuan simpanan, seperti Jeanne Antoinette Poisson atau lebih dikenali sebagai Madame de Pompadour, ketua wanita simpanan diraja rasmi Perancis untuk Raja Louis XV dari 1745 hingga 1751.

“Permaisuri” Uthmaniyyah ini mungkin bukan tokoh wanita yang digemari dalam dunia sejarah imperialis di seluruh dunia, tetapi dengan semangat revolusi yang sebenar, dia berupaya mengubah tradisi bangsa Turki untuk generasi yang akan datang tanpa mempedulikan apa yang orang mahu kata.


Dinasti Ming Mengamuk Bila Portugis Tawan Melaka

Kita sedia maklum dalam sejarah bahawa ada kerajaan nusantara lain yang memberikan bantuan dan sokongan kepada Sultan Mahmud Shah dalam usaha baginda untuk merebut kembali Melaka daripada pihak Portugis contohnya Demak dan Jepara dari Jawa. Namun kita mungkin jarang dengar tentang reaksi kerajaan bangsa asing berkenaan penawanan Melaka oleh Portugis. Jadi adakah kejatuhan Melaka tidak diketahui atau tidak dipedulikan oleh rakan-rakan dagangnya dari negara asing? Sedangkan Melaka adalah sebuah Empayar kota perdagangan antarabangsa yang tersibuk dan antara terkaya di timur pada zaman tersebut, setaraf dengan Venice dan Genoa di Itali.

Semasa Portugis menyerang Melaka, terdapat para pedagang asing seperti orang India dan Cina yang membelot terhadap kerajaan Melaka. Naina Chittu memberikan maklumat risikan kepada Portugis manakala terdapat segelintir daripada pedagang Cina membantu Portugis dengan memberikan mereka jong untuk digunakan dalam penyerangan Kota Melaka. Walaupun begitu, tindakan para pedagang Cina yang mengkhianati Melaka tersebut tidak mewakili pendirian sebenar Kerajaan dinasti Ming sendiri. Hal ini kerana terdapat bukti bahawa Kerajaan Ming marah dengan tindakan biadap pihak Portugis yang menyerang Melaka. Kemarahan kerajaan Ming terhadap pihak Portugis ditonjolkan dengan tindakan-tindakan agresif yang dikenakan terhadap pihak Portugis serta pedagang-pedagang mereka yang berada di sekitar China.

Walaupun Bandar Melaka telah jatuh ke tangan Portugis, namun kerajaan Melaka belum benar-benar tumbang. Sultan Mahmud yang bertahan di Bintan telah mengantar aduan kepada kerajaan Ming, dan memaklumkan mereka tentang kejahatan dan kelicikan pihak Portugis. Hal ini telah menimbulkan kemarahan kerajaan Ming yang mempunyai kepentingan dalam perdagangan dengan Melaka. Selain itu kegiatan penculikan dan tindakan Admiral Portugis bernama Simao De Andrade yang tidak menghormati kedaulatan kerajaan Ming dengan membina lojing di Pulau Tamao tanpa persetujuan pihak berkuasa tempatan telah menambahkan lagi kebencian kerajaan Ming terhadap Portugis. Aduan bukan sahaja datang dari Sultan Mahmud, malah para pembesar Ming di Peking dan Canton juga turut menghantar aduan kepada Maharaja supaya tindakan tegas diambil terhadap Portugis.

Akibatnya Tome Pires yang telah menunggu di China selama dua tahun untuk mendapat kebenaran menuju ke Peking bagi menjalinkan hubungan diplomatik dengan kerajaan Ming telah dihalang daripada memasuki Kota Diraja. Mereka telah diarahkan untuk balik semula ke Canton. Segala barang persembahan dan hadiah yang sepatutnya diberikan kepada Maharaja telah ditolak. Terdapat menteri di ibu kota Ming yang tidak mengiktiraf rombongan diplomatik tersebut dan menuduh mereka sebagai perisik. Mereka mahu agar rombongan Portugis tersebut dikenakan hukuman. Catatan Portugis juga menyebut bahawa terdapat beberapa orang penterjemah dalam rombongan Portugis itu telah ditangkap oleh kerajaan Ming.

Dipercayai mereka adalah penterjemah Cina Melaka yang menggunakan bahasa Melayu sebagai bahasa perantaraan, kerana bahasa Portugis ketika itu masih asing bagi pegawai kerajaan Ming, pasti terjemahan dibuat daripada bahasa Portugis ke bahasa Melayu dan kemudian ke bahasa Cina. Seorang daripada mereka mati kerana penyakit dan 4 orang lagi telah dihukum pancung oleh kerajaan Ming kerana membelot kepada Melaka dan membawa orang Portugis ke China. Hal ini menunjukkan bahawa kerajaan Ming memang prihatin terhadap apa yang telah berlaku pada kerajaan Melaka ketika itu. Sebaik sahaja rombongan Tome Pires tiba di Canton, mereka telah dijadikan tebusan bagi mendesak pihak Portugis supaya mengembalikan takhta Melaka kepada Sultan Mahmud.

Setelah arahan untuk memerangi orang Portugis dari ibu kota sampai ke Canton, pihak pentadbir Canton telah menangkap semua orang Portugis yang berada di sekitar pelabuhan tersebut. Konflik ini memuncak apabila pada tahun 1521 berlakunya pertempuran awal diantara kerajaan Ming dengan pihak Portugis yang dinamakan sebagai Pertempuran Tamao Pertama. Kerajaan Ming telah berjaya mengalahkan armada Portugis dalam pertempuran tersebut. Ramai tentera Portugis yang terbunuh dan ditawan hinggakan orang Portugis terpaksa meninggalkan kapal-kapal mereka dan hanya dapat lari dengan tiga buah kapal ke Melaka.

Sejak itu mana-mana kapal Portugis yang masuk ke perairan China akan diserang oleh armada laut Ming. Anak kapal akan dibunuh atau ditawan. Catatan Portugis menyebut ramai tawanan yang mati di dalam tahanan, ada yang mati kelaparan, ada yang mati dicekik, ada yang dibunuh dengan cara dipukul kepalanya dengan cokmar dan yang selebihnya dibelasah sehingga mati. Bagi yang tidak dibunuh iaitu ahli rombongan diplomatik Tome Pires, mereka diseksa dan dipakaikan rantai besi besar serta dipenjarakan. Tome Pires juga dipaksa oleh pihak berkuasa Ming untuk menulis surat kepada pemerintah Portugis di Melaka agar mengembalikan semula Melaka kepada Sultannya. Pihak pentadbir Ming di Canton turut merampas segala harta benda serta barangan yang dibawa oleh rombongan Portugis tersebut.

Pada tahun 1552 satu angkatan Portugis dengan empat buah kapal yang diketuai oleh Martim Afonso de Merlo Coutinho telah dihantar oleh kerajaan Portugis di India ke China bagi meneruskan hubungan diplomatik dengan kerajaan Ming. Angkatan Portugis tersebut tidak tahu akan situasi yang sedang berlaku di China ketika itu, dan mereka masih belum mendapat khabar berita bahawa hubungan diplomatik yang dihantar sebelumnya tidak berjaya malah berakhir dengan konflik. Apabila sampai di Melaka, rombongan tersebut telah dimaklumkan mengenai konflik yang berlaku di China. Namun mereka tetap mahu meneruskan misi untuk mengadakan hubungan diplomatik dengan kerajaan Ming. Perjalanan mereka ke China ditambah dengan sebuah lagi kapal dan sebuah Jong dari Melaka.

Mereka bertolak dari Melaka pada bulan Julai 1552 dan sampai ke China dalam bulan Ogos tahun itu. Apabila angkatan Portugis ini sampai di perairan Tamao, mereka telah diserang oleh angkatan laut kerajaan Ming dalam pertempuran yang dikenali sebagai Pertempuran Tamao Kedua. Ramai anak kapal Portugis yang terbunuh dalam pertempuran itu dan lebih kurang 40 orang ditawan. Mereka kehilangan dua buah kapal dan sebuah Jong. Usaha mereka untuk mengadakan hubungan diplomatik dengan kerajaan Ming adalah sia-sia kerana mereka dianggap sebagai bangsa gasar yang biadap dan lanun perampas Melaka. Akhirnya mereka terpaksa berundur semula ke Melaka dengan sisa kapal yang masih tinggal.

Sementara itu pihak berkuasa Ming di Canton sekali lagi memaksa Tome Pires untuk menulis surat bagi pihak kerajaan Ming kepada Raja Portugal bagi mendesak mereka menyerahkan semula kerajaan Melaka kepada tuannya yang sah. Surat tersebut kemudiannya akan diserahkan kepada duta Melayu Melaka di China untuk dipanjangkan kepada pemerintah Portugis di Melaka. Jika pihak Portugis tidak memberikan jawapan yang memuaskan maka duta Portugis tersebut (Tome Pires) tidak akan dilepaskan. Tiga pucuk surat telah ditulis iaitu untuk Raja Portugal, Pemerintah Portugis di India dan Pemerintah Portugis di Melaka. Rombongan utusan ini terdiri daripada 15 orang wakil Melayu dan 15 orang wakil Cina yang dihantar dengan sebuah Jong. Namun demikian dipercayai bahawa surat dan utusan tersebut tidak sampai kepada pihak Portugis. Hal ini kerana ianya telah dipintas oleh Sultan Mahmud Syah bagi mengelakkan sebarang hubungan diplomatik terjalin diantara Portugis dan kerajaan Ming.

Pihak kerajaan Ming juga telah menghantar warkah kepada Sultan Mahmud Syah melalui duta Melayu di Canton bagi memaklumkan baginda mengenai tindakan dan polisi yang dilaksanakan kerajaan Ming terhadap orang Portugis dan rombongan duta mereka di Canton. Sebaik sahaja warkah tersebut dibalas oleh Sultan Mahmud Syah, pihak berkuasa Ming di Canton telah bertindak membunuh ahli rombongan duta Portugis tersebut dengan kejam. Tidak diketahui apakah sebenarnya isi warkah dari Sultan Mahmud tersebut namun catatan Portugis menyebut bahawa mereka percaya warkah tersebut berisi tuduhan dan fitnah kepada mereka.

Mereka dibunuh dengan cara tubuh badan dipotong satu persatu daripada tangan, kaki, kepala, dan kemaluan mereka turut dipotong dan disumbatkan kedalam mulut. Bahagian perut mereka pula dibelah dua. Hukuman ini dilaksanakan di hadapan khalayak ramai di beberapa tempat di sekitar Bandar Canton bagi memberikan mesej kepada penduduk tempatan bahawa rakyat dilarang daripada bekerjasama dengan mereka. Hanya 2 atau 3 orang Portugis dari rombongan diplomatik Tome Pires yang tidak dibunuh dengan kejam termasuk Tome Pires sendiri. Dikatakan bahawa Tome Pires akhirnya mati di penjara kerana sakit. Namun terdapat juga maklumat yang menunjukkan bahawa Pires tidak mati tetapi telah dibuang ke wilayah lain di China dan hidup sehingga usia tua dan berkahwin dengan perempuan Cina.

Apabila terdapat lagi kapal-kapal Portugis yang masuk ke pelabuhan Canton kemudiannya, ia terus dirampas oleh pihak berkuasa tempatan. Kesemua orang Portugis yang berada dalam kapal ditangkap dan dibunuh. Mereka dipancung dan kemaluan mereka juga dipotong. Orang Portugis yang tidak mati dipaksa untuk berarak keliling bandar dengan membawa bahagian badan rakan-rakan mereka yang dipotong tadi sambil diiringi dengan permainan musik Cina. Mayat-mayat mereka kemudian dipamerkan kepada umum dan kemudannya dibuang di kumbahan.

Ketegangan dan konflik diantara Portugis dan kerajaan Ming ini berterusan selama lebih kurang 20 tahun. Selama 20 tahun kapal-kapal Portugis tidak dibenarkan untuk masuk ke perairan China apatah lagi mendarat dimana-mana pelabuhan di China. Hal ini menunjukkan bahawa aduan Sultan Melaka kepada Maharaja tidak diambil ringan oleh pihak kerajaan Ming. Hubungan Ming dengan Melaka dilihat bukanlah satu hubungan biasa diantara Negara penaung dengan Negara bawahan sebaliknya adalah Negara rakan yang akrab. Dapat dilihat dengan jelas bahawa pakatan diantara Ming dengan Melaka untuk menentang Portugis sangat berjaya dan berkesan untuk beberapa lama.

Malahan rapatnya hubungan Melaka dan Ming dibuktikan dengan kewujudan sebuah makam milik kerabat diraja Melaka yang dibina oleh kerajaan Ming di sebuah pekan di China. Makam tersebut adalah milik seorang kerabat diraja Melayu yang merupakan duta kerajaan Melaka yang dihantar ke China bagi mendapatkan pertolongan kerajaan Ming untuk menentang Portugis. Catatan Portugis menyebut nama duta tersebut adalah Tuan Acem Mudeliar atau Tun Hashim Mudeliar iaitu bapa saudara Sultan Mahmud Syah.

Ada sejarawan yang mentafsirkan nama tersebut sebagai Tun Hassan Mudeliar, merujuk kepada Tun Hassan anak Tun Mutakhir Bendahara Melaka yang dihukum bunuh oleh Sultan Mahmud Syah pada 1510. Namun bagi saya pendapat ini mungkin salah kerana daripada sumber Melayu kita mengetahui bahawa Tun Hassan anak Bendahara Tun Mutakhir juga telah dihukum bunuh bersama seluruh ahli keluarga lelakinya.

Walaupun dalam tempoh 20 tahun tersebut kapal dan pedagang Portugis tidak dibenarkan masuk ke pelabuhan-pelabuhan utama di China, namun masih ada orang Portugis yang berdegil dan telah membuat kacau di sekitar perairan selatan China terutama di sekitar Fujian, Pulau Wuyu, pelabuhan Yue di Zhangzhaou, Pulau Shuangyu di Wenzhou dan Pulau Nandao di Guangdong. Mereka dengan beraninya membina kubu dan petempatan haram di kawasan tersebut malah menjalankan aktiviti melanun, merompak serta menculik anak isteri penduduk tempatan untuk dijadikan hamba dan pelacur. Mereka juga bekerjasama dengan lanun-lanun Jepun dan keluarga-keluarga kaya di sana dalam aktiviti haram.

Akibatnya pada tahun 1545 hingga 1547 kerajaan Dinasti Ming telah mengarahkan Naib Panglima kanan kerajaan Ming merangkap wakil Maharaja, Zhu Wan agar menguatkuasakan undang-undang mengharamkan sebarang kegiatan perdagangan laut dan hubungan dengan negara luar. Zhu Wan telah menyerang dan memusnahkan kubu-kubu Portugis yang terdapat di Pulau Shuangyu serta menghapuskan semua lanun termasuk lanun Portugis yang terdapat disana. Satu angkatan tentera Ming seramai 60,000 orang telah dihatar untuk menyerang kawasan pendudukan Portugis di Ningbo. Seramai 800 daripada 1,200 orang Portugis yang terdapat di pulau tersebut dibunuh, 25 buah kapal Portugis dan 42 buah Jong dimusnahkan. Portugis terpaksa berundur dari wilayah tersebut dan hanya berani untuk mendekati perairan Guangdong. Mereka terpaksa menjalankan aktiviti perdagangan dengan bantuan orang tengah atau menjalankan kegiatan secara haram.

Selain daripada polisi agresif yang dilaksanakan kerajaan Ming terhadap Portugis, para pendagang Cina yang menetap di seluruh nusantara juga memboikot Bandar Melaka setelah ia jatuh ke tangan Portugis. Sebahagian daripada pendagang Cina yang menetap di Jawa telah membantu orang-orang Islam Jawa dan Melayu Melaka dalam usaha Sultan Mahmud bagi mendapatkan semula kota tersebut daripada tangan Portugis. Keterlibatan orang-orang Cina Jawa dalam peperangan untuk mendapatkan semula Bandar Melaka telah disebut dengan jelas dalam catatan “The Malay Annals of Semarang and Cirebon” atau Sejarah Melayu Semarang dan Cirebon. Para pedagang Cina juga hanya menjalankan kegiatan perdagangan dengan orang Melayu serta Jawa sahaja. Perkara ini menunjukan betapa eratnya hubungan diantara orang Cina dengan orang Melayu ketika itu.

Hubungan yang buruk diantara kerajaan Ming dengan Portugis ini berterusan sehinggalah 1557 apabila kerajaan Ming membenarkan mereka untuk menapak di Macau. Kerelaan pihak Ming ini adalah kerana bantuan yang telah diberikan oleh Portugis dalam menghapuskan lanun-lanun Wako Jepun di sekitar perairan China. Pada masa yang sama Kesultanan Melaka yang ketika itu telah diwarisi oleh Kesultanan Johor telah mengadakan hubungan diplomatik dengan Portugis di Melaka.

Dapat disimpulkan di sini bahawa hubungan diantara orang Melayu dengan orang Cina telah berlangsung sejak berabad-abad lamanya. Hubungan Melayu dan Cina bukan hubungan sembarangan, bukan hubungan diantara tuan dengan hamba atau si penakluk dengan yang tertakluk, tetapi ia adalah hubungan persahabatan dan kasih sayang sepertinya adik dengan abang. Hubungan ini termeterai dalam lembaran sejarah panjang kedua-dua bangsa ini baik dari catatan pihak Cina mahupun dalam catatan Melayu. Kedua-dua bangsa ini saling berinteraksi antara satu sama lain, baik dari segi intelektual, ekonomi, persemendaan, mahupun aktiviti ketenteraan.

Ahli sejarah China sendiri seperti Prof Liang Liji berasa kagum dengan perhubungan mesra yang terjalin diantara Kerajaan Melayu dan Kerajaan Cina satu ketika dahulu, melalui rekod-rekod imperial. Oleh kerana itulah anak-anak muda Melayu dan Cina yang terdapat di Malaysia pada hari ini seharusnya belajar daripada sejarah silam yang gemilang ini. Mereka seharusnya menjadikan hubungan baik tersebut sebagai panduan dan pedoman supaya dapat mengeratkan lagi hubungan dan merapatkan jurang perbezaan diantara dua etnik besar Malaysia ini. Sekian.

~ASJ~

SUMBER:

•Alijah Gordon, Malaysian Sociological Research Institute. The propagation of Islam in the Indonesian-Malay archipelago. Malaysian Sociological Research Institute.

•Derek Heng,Sino–Malay Trade and Diplomacy from the Tenth through the Fourteenth Century.

•C. Guillot, Denys Lombard, From the Mediterranean to the China Sea: Miscellaneous Notes.

•Liang Liji,Lembaran Sejarah Gemilang : Hubungan Melaka-Dinasti Ming Abad ke 15.

•Li Qinngxin, Maritime Silk Road.

•Tomé Pires, Francisco Rodrigues, The Suma oriental of Tomé Pires.

•Nik Hassan Shuhaimi dan Zuliskandar Ramli,Hubungan antara Semenanjung Tanah Melayu dengan China Sejak Awal Abad Masihi dalam jurnal International Journal of the Malay World and Civilisation (IMAN) tahun 2012.

•John William Parry, Spices: The story of spices. The spices described.

•Zhidong Hao, Macau History and Society.


Lepas 1,000 Tahun, Ramalan Nabi Danial Jadi Realiti

Manifestasi mimpi Nebuchadnezzar II tidak berlaku dalam sekelip mata. Tidak dalam sedekad, tidak jua seabad. Bahkan mengambil masa lebih 1,000 tahun untuk semua ramalan Nabi Danial menjadi kenyataan.Nebuchadnezzar II melihat dalam mimpinya sebuah patung yang sangat besar. Kepalanya daripada emas. Dada dan tangannya daripada perak. Perut dan pehanya daripada tembaga. Betisnya daripada besi. Manakala kakinya daripada campuran besi dan tanah liat. Seterusnya, seketul batu besar dari langit menghentam ke patung tersebut langsung menghancurkannya.

Nabi Danial menafsirkan abdomen patung tersebut sebagai fasa-fasa pemerintahan di negeri Babylon. Sementara batu dari langit sebagai Kerajaan kiriman Tuhan yang meranapkan kerajaan-kerajaan sebelumnya. Nama kota Babylon diambil daripada bav-il/bav-ilim, dalam Bahasa Akkadian bermaksud Gerbang Tuhan. Kepala emas simbolik Empayar Chaldeans Nebuchadnezzar II (626-539 SM). Fasa 605 SM sampailah 539 SM diangkat sebagai zaman kegemilangan Babylon di bawah pemerintahan Nebuchadnezzar II. Empayar Chaldeans meliputi wilayah yang sangat luas. Nebuchadnezzar II membiayai pembangunan Babylon dari kekayaan jajahan Assyria yang merangkumi utara Mesopotamia, Syria, Phenicia dan Baitulmaqdis. Meskipun kepala emas menunjukkan logam yang paling berharga, dari segi saiz ia adalah bahagian tubuh yang paling kecil. Bahagiannya yang terkecil merujuk kepada fasa yang paling pendek yakni setakat 66 tahun sahaja. Kemusnahan kota utama Nineveh pada 612 SM mengisyarat kejatuhannya.Dada dan tangan perak simbolik Empayar Parsi Achaemenid (539-330 SM).Pada tahun ketiga pemerintahan Raja Belshazzar, Nabi Danial mimpikan seekor kambing biri-biri di terusan Ulai. Jelas kelihatan dua belah tanduk yang sebelah daripadanya tampak lebih panjang. Mesej ini amat tepat dengan Empayar Achaemenid yang berakar daripada dua kerajaan iaitu Media dan Parsi. Cyrus The Great dari Kerajaan Parsi telah menakluk Empayar Median yang diperintah oleh datuknya sendiri. Kemenangan pada 550 SM ini telah membentuk Empayar yang kuat sehingga mampu menawan Babylon pada 539 SM. Perut dan betis tembaga simbolik Empayar Greece (321/330-63 SM).Alexander the Great dapat menawan Babylon dalam masa tiga tahun sahaja. Baginda dengan tangkas menewaskan Parsi di Granicus pada 334 M, Issus pada 333 SM dan Gaugamela (Iraq moden) pada 331 SM. Setelah itu, bala tenteranya merempuh ke timur dan menundukkan dua kota penting Parsi. Susa jatuh pada 331 SM dan Persepolis tumpas pada 330 SM. Dua belah betis pula menunjukkan perpecahan setelah kemangkatan mengejut Alexander the Great. Perang saudara tercetus di kalangan jeneral-jeneral yang mengepalai tentera. Akhirnya, Empayar ini berpecah kepada empat Kerajaan iaitu Cassander, Lysimachus, Ptolemy, dan Seleucus.Peha dari besi simbolik Empayar Rom (116-475 M).Maharaja Trajan menjadi panglima pertama yang melintasi lembangan Euphrates dan Tigris. Keberaniannya tidak sia-sia. Babylon jatuh ke tangannya dalam Peperangan Mesopotamian Kedua dalam melawan Empayar Parthian. Bagaimanapun, seiring zaman berlalu, kota Babylon hanyalah indah khabar daripada rupa. Tiada lagi Taman Tergantung Babylon atau Etemenanki Ziggura Agung yang masih berdiri.Tiba-tiba, terjadinya pemberontakan di kota-kota pesisiran Tigris dan Euphrates. Maharaja Trajan hanya memegang Babylon selama dua tahun sebelum menarik diri bagi memimpin peperangan yang lebih penting. Beberapa tahun kemudian, Maharaja Lucius Verus menyempurna aspirasi Trajan dalam Perang Roman–Parthian pada 166 M. Rom sekali lagi menakluk Babylon. Namun, Lucius Verus sekadar menjadikan Babylon negara naungan dengan melantik pemerintah tempatan.Kaki dari besi dan tanah liat simbolik Rom Byzantine dan Parsi Sasanid (476-633 M).Seumpama kaki patung besar yang mempunyai belahan kanan dan kiri serta 10 jari. Kompisisinya dari besi dan tanah liat petanda ketidakstabilan fasa tersebut. Pada 220 M, Maharaja Parsi Sasanid, Ardashir the Unifier melancarkan kempen ketenteraan ke ranah Mesopotamia. Strategi peperangan Parsi berhasil merampas kota Babylon daripada Kerajaan Parthean yang berdamai dengan Rom. Sepanjang tempoh seterusnya, Empayar Rom dan Empayar Parsi saling bersaing kuasa dan berperang di antara satu sama lain.Empayar Rom mengalami retak perpecahan seawal 324 M apabila Maharaja Constantine memindahkan pusat pemerintahan ke Constantinople (Istanbul moden) bagi menjarakkan diri daripada campur tangan Senate. Rom berusaha mempertahankan kesatuannya sampailah ke zaman Flavius Theodosius (347-359 M). Bagaimanapun pada 401 M, serangan demi serangan Visigoth kian melemahkan Rom. Akibatnya, sembilan tahun kemudian, kota utama Roma (Itali moden) dibumi hangus oleh Alaric I. Empayar Rom di barat terus mengalami kemunduran sehinggalah Maharaja terakhirnya, Romulus Augustulus yang baru berusia 16 tahun digulingkan dan dibuang negeri oleh jeneral Odoacer pada 476 M. Tragedi ini sekaligus mengeksekusi perpecahan Empayar Rom kepada Byzantine yang beragama Kristian Eastern Orthodox manakala Rom Barat beragama Kristian Roman Catholic.Perjuangan membuka rantau Mesopotamia bermula pada zaman Khalifah Abu Bakar Al-Siddiq yang menggantikan Nabi Muhammad. Kota Babylon sewaktu ini diperintah oleh Maharaja Parsi, Yazgerd III. Khilafah telah mengutus Khalid Al-Walid yang berjaya memenangi empat pertempuran penting melawan Parsi Sassanid. Pada 634 M, kota Babylon ditakluk oleh jeneral Al-Muthanna ibn Haritha. Salah seorang jeneral Parsi, Hormuzan direkodkan masuk Islam setelah ditawan dalam Perang Tustar. Empayar Parsi terus dicarik-carik sebagaimana mereka mengoyak-ngoyak surat Nabi sampailah ke tahun 643 M.Hari ini, kota Babylon cuma tinggal puing-puing purba dalam negara Iraq moden. Zaman kegemilangannya telah lama sirna. Meskipun begitu, ramalan Nabi Danial yang masyhur beribu-ribu tahun silam telah sempurna akhirnya. Khulafa’ Rashidun adalah batu besar dari langit sekaligus Kerajaan kiriman Tuhan yang dijanjikan. Kerajaan Arab Islam inilah yang berjaya meruntuhkan Empayar Parsi Sasanid dan Rom Byzantine yang pernah memerintah kota Babylon satu masa dahulu.

Nak tahu lagi banyak pasal sejarah Yahudi? Jemput baca KITAB TAMADUN YAHUDI. Dah ada kat Shopee sekarang: https://bit.ly/yahudishopee


Mengenal Siapa itu ‘Bangsar Bubble’?

Selepas PM mengumumkan Pakej Rangsangan Ekonomi Prihatin Rakyat (PRIHATIN) yang berjumlah hampir RM25 Billion untuk semua golongan B40, M40 dan T20. Rata-rata yang aku lihat berpuas hati dan berterima kasih dengan pakej yg TSMY bentangkan. Pakej ini boleh dikatakan sangat mengutamakan rakyat dan perusahaan kecil dan sederhana (PKS) dalam menempuh kelangsungan hidup di musim covid-19 ini.

Namun, dicelah-celah kegembiraan ini masih ada segolongan kecil yang mempertikaikan bantuan yangg diberi walaupun sudah banyak pengecualian, diskaun yang ditawarkan oleh pihak kerajaan dan swasta. Golongan tersebut tak lain tak bukan adalah ‘bangsar bubble’ ataupun busa Bangsar. Golongan ini kebanyakan berasal dari  T20 dan sebahagian kecil middle class income ataupun M40. (Maaf bukan semua)

Aku terpanggil untuk menyuarakan isu ‘ketidakpuasan hati’ mereka apabila satu posting FB insan ini yang mendakwa pakej tersebut terlalu memanjakan B40 dengan faedah dan keistimewaan yang banyak berbanding golongan beliau M40.

Dia berhujah lagi, walaupun dia berpendapatan tinggi tetapi keluarga nya mempunyai komitmen yang banyak. Dia juga ada buat perbandingan (comparative analysis) antara kos sara hidup B40 dengan M40 yang mengarut, tak matang, tak logik lagi tak masuk dek akal. Sebabnya, komitmen yang dia senaraikan kan tu kebanyakannya kehendak daripada keperluan.

Jadi, tujuan artikel ini bukanlah cuba untuk membincangkan kos sara hidup B40 ataupun M40 tetapi untuk menerangkan perangai, kelakuan, mentaliti, doktrin golongan yang digelar ‘Bangsar Bubble’ (BB).

Tak lengkap rasanya kalau aku tak masukkan istilah ‘activism’ yang sangat rapat dgn golongan Bangsar Bubble ini. Activism dalam bahasa mudahnya ialah keinginan untuk membuat perubahan dalam masyarakat samada dalam bidang politik, ekonomi, social, perundangan, alam sekitar mahupun isu isu semasa yang berbangkit  sepertl LGBT dan sebagainya. Dan isu isu ini dipromosikan, dibantah mengikut common interest mereka melalui berkempen, perhimpunan, mogok lapar dan membuat petisyen .

BB ni golongan yang hidup senang dan berpendidikan  berbanding majoriti rakyat Malaysia. Mereka tinggal di koridor Bandaraya Kuala Lumpur. (Jangan ambil secara literal, boleh jadi golongan ini tinggal di bandar besar yang lain). Jadi, bila ada isu berkaitan hak asasi manusia, kebebasan kehakiman, kebebasan media, statut-statut antarabangsa, reformasi syarikat berkaitan kerajaan, dan lain-lain.

Merekalah yang orang pertama bangun lantang membantah, menyokong dan berdemo. Merekalah yang selalu buat tuntutan itu ini. Nak tahu siapa yang jadi aktivis LGBT? Nak tahu siapa yang berdemo di BERSIH? Nak tahu siapa yang sokong Kerajaan Selangor? Golongan elit bandar ini adalah penentu populariti bakal pemerintah di kawasan urban. Dan hanya ahli politik yang tunduk dan berpemikiran seperti meraka sahajalah yang layak menang di kawasan mereka.

Apa yangg pasti Puak BB ini sememangnya dari dulu tidak sensitif dengan kelas bawahan. Cuba membawa suara rakyat tapi sebenarnya tidak.  Ciri paling jelas mereka TIDAK FAHAM PUNCA KEMISKINAN. Yang mereka tahu miskin adalah berpunca daripda mentaliti. Kononnya, ‘Poverty is state of mind’.

Kita ambil satu contoh. Ada satu thread kat forum lowyat forum bincang pasal isu kemiskinan. Anak tidak dapat ke sekolah akibat kemiskinan. Dan kebetulan pula, anak tersebut datang dari keluarga yang besar. Adik beradik yang ramai. Salah seorang pengguna tersebut mencadangkan jika si bapa tidak mampu menanggung keluarga yang besar adalah lebih baik si bapa membuat family planning.

Tambah lagi, pengguna tersebut katanya masalah kemiskinan yg dicipta oleh si bapa akan menyebabkan kerajaan terpaksa mengeluarakan dana, elaun yang banyak untuk membantu golongan ini. Ironinya hak untuk beranak ramai adalah personal choice yang diorang perjuangkan. Nampak tak permainan dia. Perangai sebijik macam Libertarian.

Sebelum aku habiskan artikel ni, ada lagi satu ciri yang aku belum terangkan ialah puak BB kehidupan sehariannya adalah berbahasa Inggeris. Bagi aku, tiada masalah untuk berbahasa Inggeris, tapi memandang orang yang tidak pandai berbahasa Inggeris sebagai ‘gelap masa depan’ bukan satu pemikiran yang wajar. Ini adalah minda yang masih dijajah. Pernah sekali ada satu artis Melayu (‘bukan Melayu betul’- abang BHP) yang mengkritik seorang pelajar sekolah di Terengganu yang tidak faham Bahasa Inggeris.

Marah netizen disebabkan ciapan di Twitter seolah-olah memperlekehkan orang. Siap tag Menteri Pendidikan lagi. Selepas tu pula, instafamous, businesswoman, youtuber terkenal ada buat #MalayChallenge iaitu, cabaran bercakap Bahasa Melayu selama 24 jam tanpa perkataan English walaupun SELURUH HIDUPNYA TINGGAL DI MALAYSIA.

Bangsa Melayu menganggap bercakap Bahasa Melayu adalah satu cabaran adalah satu planned joke. Menganggap kebolehan berbahasa Inggeris sebagai ukuran kepandaian dan kompetitif dalam kerjaya adalah falasi. Kalau begitu, banyaklah negara homogenous seperti China, Jepun dan Korea Selatan menjadikan English sebagai sebagai medium pengajaran dalam bidang STEM (Science, Technology, Engineering and Mathematics).

Dalam erti kata lain ‘Bangsar Bubble’ atau ‘Libertad’ (Libertarian + Retard) ini akan cuba menakutkan nakutkan orang ramai tentang apa jua polisi kerajaan dan pada masa yang sama cuba membuatkan kerajaan mengikut telunjuk mereka. Senang cakap, Libertad di Malaysia nak kebebasan bersuara, suka demand macam macam, tambah lagi bab bantah membantah polisi yang membantu rakyat marhaen (B40) seperti subsidi memang depa champion.

Artikel kiriman Mat Kedah untuk The Patriots.


Kenapa Kerandut Zakar Berada Di Luar Badan?

Jangan tanya kenapa soalan ni boleh muncul tiba tiba dalam kepala otak aku. Aku pun tak tahu kenapa dan mengapa. Ia…tiba tiba muncul. Tapi, itulah…benda ni misteri juga bagi aku.

Bendanya berpunca daripada… Ok, begini. Kalau perasan, mamalia jantan rata ratanya mempunyai kerandut z4k4r di luar kecuali untuk beberapa spesis seperti gajah. Sebagai ilmu tambahan untuk perempuan, kerandut z4k4r ini juga akan berubah bentuk mengikut suhu. Apabila sejuk, kerandut ini menjadi tegang. Apabila panas, ia menjadi longgar. Jadi, kenapa kerandut ni berada di luar? Tak rasa macam bahaya ke sebab terdedah di luar?

Jawapannya terletak pada suhu penghasilan sel sperma.

Umum diketahui, proses penghasilan sperma ini memerlukan suhu yang lebih rendah, yakni sekitar 34 Celsius berbanding suhu badan normal, 37 Celsius. Hal ini boleh difahami satu tindak balas untuk melindungi bahan genetik dalam sperma. Ya lah, cuba bayangkan apa akan jadi kalau bahan genetik tersebut rosak? Kalau sel somatik, sel biasa seperti kulit dan perut paling teruk pun jadi tumor dan kanser, tapi sel sperma kalau rosak anak boleh jadi cacat. Tak pun mandul. Jadi, sel sperma adalah sangat sensitif.

Menurut Gallup, seorang penyelidik psikologi evolusi, beliau mempunyai teori yang lebih mendalam mengenai sifat aneh kerandut z4k4r ini. Oleh kerana sperma memerlukan suhu yang lebih rendah untuk dihasilkan, maka kerandut z4k4r yang asalnya dalam badan manusia mula bergerak ke bawah abdomen hinggalah terhasilnya kerandut z4k4r sekarang. Apabila ia berada di luar badan, haba lagi senang terbebas ke luar.

Ini bahagian paling menarik tentang kerandut z4k4r. Ingat tak pasal perubahan bentuk kerandut z4k4r mengikut suhu? Ya, ia untuk mengekalkan suhu optimum tersebut. Apabila cuaca atau suhu panas, kerandut menjadi longgar untuk bebaskan suhu melalui urat darah. Apabila cuaca menjadi sejuk, kerandut z4k4r menjadi tegang untuk elakkan haba kernadut daripada terbebas keluar. Juga, kedudukan ‘telur jantan’ atau testis jugatak simetri. Kedudukan mereka adalah berbeza ketinggian. Kalau yang kanan naik atas, yang kiri akan turun ke bawah. Kalau kanan turun bawah, yang kiri pula naik atas.

Pergerakan ‘telur’ ini membantu testis untuk mengawal haba di sekelilingnya. Dia ibarat air teh yang dikacau. Kalau tak dikacau air tu akan kekal panas untuk masa yang lama. Apabila dikacau, air tersebut jadi cepat sejuk. Juga, pergerakan ini membantu haba dalam kerandut z4k4r untuk bergerak dan terbebas, bukan setakat terkumpul setempat. Fakta ini juga disokong apabila kita memerhati kerandut z4k4r haiwan lain. Dalam kebanyakan kes, kerandut z4k4r mamalia adalah kurang berbulu dan berwarna lebih gelap. Benda ini akan membuatkan haba senang keluar.

Dalam teori lain, asbab kenapa kerandut z4k4r ni berada di luar badan ialah untuk menarik perhatian golongan lain jantina. Sebagaimana burung merak jantan yang menayangkan bulu pelepah indah miliknya, maka mamalia jantan menayangkan kerandut z4k4r mereka. Kiranya, kalau lagi besar, lagi subur begitu. Macam lelaki lah yang senang tertarik kalau dada dan pinggul perempuan besar.

Sebabnya, otak kita akan automatik menafsirkan perkara tersebut sebagai calon pasangan yang sihat dan mampu melahirkan zuriat yang kuat. Mungkin bunyinya agak lucah, tapi itulah bagaimana biologi bertindak. Kadangkala, penjelasannya adalah ringkas dan lurus. Namun, pandangan ini dilihat agak lemah kerana kalau nak tarik perhatian golongan lain jantina, kerandut z4k4r ni tak estetik langsung. Aku tak tahulah kalau orang lain punya ada warna warni ke, boleh cabut buat cash voucher ke apa, tapi selalunya semua hodoh.

Walau bagaimanapun, tak rasa macam bahaya ke letak benda penting dekat luar? Memang tiada mekanisme untuk lindungi benda inikah? Ada, kita panggil benda tu sebagai kesakitan. Mungkin bunyinya agak remeh, tapi faktor kesakitan lah yang menyebabkan lelaki menjadi sangat berjaga jaga apabila melibatkan z4k4r mereka.

Apabila ditendang, sakitnya tak terperi dan sebab itulah kalau lelaki dapat tahan sakit apabila ditendang telurnya, dia dianggap sebagai anak jantan sejati. Tapi aku cakap benda ni jangan pulak korang buat tournament tendang telur kawan, sebab lelaki ni suka buat kerja bangang. Macam aku sebut sebelum ni, z4k4r dan testis ni sensitif. Silap hari bulan mahu tak mandul anak orang sebab ditendang.

Jadi…ya, aku sampai sekarang masih bingung kenapa aku tulis artikel ini, tapi harapnya ia dapat menjelaskan kenapa kerandut z4k4r berada di luar badan.

RUJUKAN:

Ivell R. (2007). Lifestyle impact and the biology of the human scrotum. Reproductive biology and endocrinology : RB&E, 5, 15. doi:10.1186/1477-7827-5-15

Kleisner, K., Ivell, R., & Flegr, J. (2010). The evolutionary history of testicular externalization and the origin of the scrotum. Journal of biosciences, 35(1), 27-37.

Gallup Jr, G. G., & Frederick, D. A. (2010). The science of sex appeal: An evolutionary perspective. Review of General Psychology, 14(3), 240-250.

Werdelin, L., & Nilsonne, Å. (1999). The evolution of the scrotum and testicular descent in mammals: a phylogenetic view. Journal of theoretical biology, 196(1), 61-72.


20 Fakta Rawak Tentang Muzik

1. Perasaan meremang apabila kita mendengar lagu disebabkan dopamine yang dibebaskan di dalam tubuh badan kita.

2. Cakera padat dicipta oleh syarikat Philips dan Sony pada tahun 1980.

3. Bermain alat muzik dapat meningkatkan IQ kita sebanyak lima mata.

4. 500,000 salinan album diperlukan untuk mendapatkan anugerah piring emas di Amerika Syarikat. Manakala 100,000 salinan di UK dan di Malaysia pula hanya 50,000 salinan diperlukan.

5. Bunyi muzik telah disalurkan melalui wayar telefon pada tahun 1876, tahun dimana telefon dicipta.

6. Menyanyi memberi senaman kepada jantung dan paru-paru serta menghasilkan endorphins yang membuatkan kita rasa senang.

7. Video pertama yang ditayangkan di MTV adalah lagu ‘Video Killed the Radio Star’ milik Buggles yang disiarkan pada 1 Agus 1981.

8. Penyanyi rapper NoClue adalah rapper yang terpantas di dunia dimana dia dapat menutur 723 suku kata dalam masa 51.27 saat (14.1 suku kata sesaat).

9. Degupan jantung kita berubah mengikut rentak muzik yand didengar oleh kita.

10. Alat muzik termahal di dunia adalah, sebuah violin Stradivarius. Ia dijual pada 2011 dengan harga sebanyak 15.9 juta US dollar.

11. Kekangan kejuruteraan pada 1920’an menyebabkan muzik pada masa itu direkodkan pada 10-inci (25 cm) 78 rpm Shellac gramophone. Ianya dapat merekodkan lagu berdurasi tidak lebih daripada 3:15 minit. Semenjak daripada itu ianya telah menjadi sebuah standard bagi purata panjang sebuah lagu.

12. Lagu pertama dikodkan kedalam bentuk mp3 adalah lagu Tom’s Diner nyanyian Suzanne Vega.

13. Kumpulan The Beatles memegang rekod jualan album di US (106 juta), diikuti oleh Garth Brooks (92 juta), Led Zepplin (83 juta), Elvis Presley (77 juta) dan The Eagles (65 juta). Jualan seluruh dunia The Beatles telah menjual lebih dari 1 billion rekod.

14. Jualan album terbanyak di Malaysia adalah daripada kumpulan Raihan menerusi album Puji-pujian dengan jualan album sebanyak 1.5 juta unit pada tahun tersebut. (3.5 juta unit sehingga kini)

15. Muzik mempunyai ketagihan yang lebih kurang sama seperti dadah dan seks.

16. Menurut The Guinness Book of World Records, lagu The Devil Glitch adalah lagu pop yang paling panjang pernah direkodkan. Berdurasi selama 69-minit dan mengandungi 500 rangkap lirik. Ianya memasuki dalam buku rekod pada Julai 1997.

17. Leo Fender, pencipta gitar Telecaster and Stratocaster yang terkenal tidak boleh bermain gitar.

18. Lagu yang melekat bermain-main di dalam kepala kita dipanggil Involuntary Musical Imagery atau lebih dikenali sebagai “earworm”.

19. Royalti lagu yang paling menguntungkan adalah lagu Happy Birthday nyanyian Hill Sisters (1893). Anggaran keuntungan: $50 juta US dollar.

20. Judul lagu yang terpanjang di dunia dimiliki oleh penyanyi Christine Lavin dengan lagu berjudul “Regretting What I Said to You When You Called Me 11:00 On a Friday Morning to Tell Me that at 1:00 Friday Afternoon You’re Gonna Leave Your Office, Go Downstairs, Hail a Cab to Go Out to the Airport to Catch a Plane to Go Skiing in the Alps for Two Weeks, Not that I Wanted to Go With You, I Wasn’t Able to Leave Town, I’m Not a Very Good Skier, I Couldn’t Expect You to Pay My Way, But After Going Out With You for Three Years I Don’t Like Surprises”.


Masjid Negara, Kubah ‘Payung’ Yang Ikonik

Masjid Negara merupakan sebuah bangunan yang ikonik dan menjadi salah satu kebanggaan di Malaysia. Pembinaan dan seni bina Masjid Negara mencerminkan bahawa Malaysia sebagai sebuah negara Islam yang meletakkan agama Islam sebagai agama rasmi negara di dalam perlembagaan Malaysia. Sehingga kini, Masjid Negara masih menjadi sebagai salah sebuah masjid yang mempunyai seni bina yang unik dan mempunyai identiti tersendiri di Malaysia khususnya hasil tangan dan idea seorang arkitek Melayu beragama Islam, Datuk Baharuddin Abu Kassim.

Sejarah pembinaan Masjid Negara bermula apabila Tunku Abdul Rahman, Perdana Menteri Malaysia yang pertama berhasrat untuk membina sebuah masjid negara sebagai memperingati kemerdekaan negara. Idea ini telah diutarakan di dalam mesyuarat Majlis Eksekutif Persekutuan pada 30 Julai 1957. Bagi Tunku, Masjid Negara ini akan melambangkan perpaduan rakyat negara ini. Pada asalnya, Masjid Negara ini ingin dinamakan sebagai Masjid Tunku Abdul Rahman, tetapi Tunku menolak untuk meletakkan nama beliau sebaliknya memberikan nama ‘Masjid Negara’ sebagai tanda menghargai pencapaian kemerdekaan Malaysia tanpa tumpahan darah yang dikenali sehingga hari ini.

Datuk Baharuddin Abu Kassim merupakan arkitek yang utama bertanggungjawab di dalam mereka bentuk seni bina Masjid Negara bersama-sama dengan rakannya, Hisham Al-Bakri dan di bawah penyelia British, Howard Ashley. Mereka merupakan arkitek-arkitek yang bekerja di Jabatan Kerja Raya pada ketika itu. Datuk Baharuddin merupakan anak kelahiran Kuala Selangor dan merupakan graduan seni bina daripada University of Manchester, England. Datuk Baharuddin telah memberi idea dan ilham di dalam menghasilkan sebuah seni bina yang tidak pernah dibina sebelum ini. Masjid Negara telah mula dibina pada tahun 1960 dan siap sepenuhnya pada tahun 1965. Masjid Negara telah dirasmikan oleh Yang di-Pertuan Agong ketiga, Tunku Syed Putra pada hari Jumaat, 27 Ogos 1965. Kemudian, pada tahun 1990, Masjid Negara telah diubahsuai dan dibesarkan sehingga boleh memuatkan 15,000 jemaah dalam satu-satu masa.

Terletak di atas 13 ekar tanah di Kuala Lumpur, seni bina Masjid Negara adalah sangat unik. Gabungan seni bina melayu tradisional dan seni bina moden telah menghasilkan sebuah ‘masterpiece’ yang cukup membanggakan Malaysia. Falsafah seni bina yang dibawakan oleh Datuk Baharuddin telah mencetuskan fenomena baru di dalam mereka bentuk sebuah masjid di mana pada zaman itu, kebanyakan masjid baru yang dibina dipengaruhi oleh seni bina Moghul dan Timur Tengah. Ruang utama solat terletak di tingkat satu yang memberikan persamaan dengan ruang tamu di dalam seni bina tradisional rumah Melayu. Kubah utama pula berbentuk seperti separuh bukaan payung yang mempunyai 18 lipatan. Menara masjid pula adalah berbentuk lipatan payung yang mencapai ketinggian sehingga 73 meter. Masjid Negara mempunyai 3 tingkat yang mengandungi ruang solat utama, ruang solat wanita, ruang solat luar, makam diraja, dewan konferen, pejabat pengurusan dan kelas-kelas. Pintu masuk utama Masjid Negara adalah melalui ‘courtyard’ utama. Tulisan-tulisan kaligrafi ayat Al-Quran dan seni-seni ukiran perincian yang berkonsepkan romantisme menambahkan lagi keunikan seni bina Masjid Negara disamping mampu memberikan aura penghayatan Islam kepada jiwa para jemaah.

Menurut Datuk Baharuddin ketika menyambut sambutan Jubli Emas Masjid Negara pada tahun 2015, beliau telah menceritakan bagaimana beliau mendapat ilham konsep kubah Masjid Negara itu. Konsep kubah Masjid Negara telah diilhamkan daripada payung diraja yang memayungi golongan diraja. Bagi Datuk Baharuddin, simbol payung itu adalah sangat sesuai tetapi beliau tidak boleh mereka bentuk payung berbentuk bulat kerana binaan kubah itu perlu dibina dengan konkrit, yang memerlukan garisan-garisan yang lurus. Lalu, beliau teringat akan ‘payung kertas’ yang mempunyai lipatan-lipatan dan garisan-garisan lurus yang diperlukan. Maka, terhasillah kubah ‘payung’ yang berbentuk lipatan-lipatan, 18 jumlahnya.

Kini, Masjid Negara telah berdiri gah selama lebih 50 tahun di dalam peranannya sebagai pusat komuniti Islam utama yang memberikan kefahaman tentang Islam kepada masyarakat sama ada dari dalam dan luar negara. Masjid Negara menjadi salah satu tarikan utama pelancong di dalam menghayati falsafah seni bina dan menjadi antara seni bina masjid yang unik di dunia. Masjid Negara juga turut menyediakan kemudahan-kemudahan bagi para pelancong untuk melawat Masjid Negara. Setiap tahun, Masjid Negara telah menerima lebih kurang 240,000 pelancong sama ada dari dalam dan luar negara.

Seni bina Masjid Negara yang ikonik menjadi kebanggaan buat Malaysia menunjukkan akan kemampuan arkitek tempatan di dalam menghasilkan sebuah ‘masterpiece’ yang sama hebat dengan arkitek-arkitek luar sekaligus membuktikan arkitek tempatan juga kreatif di dalam bidang seni bina. Masakan tidak, sejak berzaman lagi, bangsa Melayu telah banyak menghasilkan seni-seni ukiran yang sangat unik dan terperinci yang banyak terdapat di dalam seni bina melayu.

BACAAN LANJUT:

GAMBAR:


Benarkah Jepun Menyerang Tanah Melayu Dengan Berbasikal?

Melihat sejarah penaklukan Jepun sekitar tahun 1941, ramai dari kita menyangka angkatan tentera Imperial Jepun yang diterajui Jeneral Yamashita hanya menggunakan basikal semata-mata. Tidak diketahui ramai, garisan logistik tentera Jepun dan kekuatan militernya tidak semata-mata bergantung penuh kepada bilangan infanteri sahaja, atau kemaraan Jepun tidak semata-mata bergantung harap seratus peratus kepada basikal.

Basikal adalah salah satu dari beberapa aspek kemudahan logistik yang digunakan Jepun dalam kempen mereka di Malaya. Ia adalah tulang belakang, namun ia tidak dapat seratus peratus membawa segala aset perang yang lebih berat seperti artileri.

TETAPI sebelum itu, kami nak ajak kalian beli buku kami, MALAYA 1941 ini kalau kalian benar-benar berminat nak mendalami sejarah penaklukan Jepun ke atas Tanah Melayu ketika PERANG DUNIA KEDUA. Beli di Shopee kami: http://bit.ly/3zRl97N

Keseluruhan kekuatan tentera Jepun adalah mencecah 70 000 orang, 568 buah pesawat dan 200 buah kereta kebal untuk Kempen Malaya sahaja. Jepun tidak semata-mata berjalan kaki dan berbasikal dalam kemaraan mereka dari Kota Bahru ke Singapura. Tentera Jepun ketika itu turut menggunakan trak tentera British yang ditinggalkan selain trak milik tauke Cina untuk mara membawa bekalan makanan dan peluru serta anggota tentera sehingga ke Singapura.

Malah turut menggunakan landasan keretapi yang wujud ketika itu untuk membawa sejumlah bekalan kepada tentera yang berada di garisan hadapan.

Trak tentera, kenderaan tempur dan kereta api yang ditinggalkan British ketika mereka berundur digunakan semula oleh Jepun untuk membawa bekalan logisitik.

Ramai yang tidak sedar bahawa disamping infanteri tentera Imperialis Jepun membawa sejumlah kereta kebal ringan dan sederhana berat dalam kempen mereka dibantu dengan sokongan pesawat pejuang dan pesawat pengebom. Mereka juga membawa sejumlah besar artileri dan pertempuran utama seperti di Kampar, Slim River, Gemas, dan Muar memperlihatkan gabungan serangan tentera infanteri dan kereta kebal.

Dalam pertempuran di Jitra ia melibatkan pengunaan kereta kebal dan artileri dari Singora, selain kemaraan tentera infanteri dan memperlihatkan pertempuran berakhir dalam masa 15 jam yang mana sepatutnya garis pertahanan di Jitra mampu untuk bertahan sehingga 3 bulan.

Begitu juga di Slim River,Gemas dan Muar yang turut memperlihatkan gabungan serangan elemen armor dan infanteri disatukan membentuk satu elemen tempur yang berjaya mematahkan cubaan pertahanan dan perkubuan Tentera Berikat yang akhirnya membolehkan Jepun memasuki Singapura.

Ini merupakan gerakan yang dipanggil Combined Arms yang mana setiap divisyen infanteri disokong oleh kenderaan tempur dan bantuan serangan udara dari pesawat pengebom dan pesawat pejuang.

Taktik serangan kilat ini mirip taktik Blitzkrieg yang diaplikasikan tentera Jerman, namun ia kurang mendapat perhatian kerana pertempuran di Malaya dikatakan tidak signifkan pada sesetengah pengkaji sejarah. Jepun juga mempunyai rangkaian perisikan yang sangat teliti di Malaya, dimana maklumat kedudukan pangkalan, unit tentera, aset tentera dimaklumkan perisik terdiri dari penduduk tempatan selain warga Taiwan, Korea yang menyamar sebagai pelancong asing di Malaya pada ketika itu.

Turut membantu Jepun adalah gerakan nasionalis seperti Kesatuan Melayu Muda yang menanam doktrin anti imperialis dikalangan penduduk tempatan dan mewujudkan semangat untuk bangkit menentang penjajah dengan bantuan Jepun.

Di pihak British, pertahanan yang tidak mencukupi turut membawa kepada kekalahan mereka di Malaya dan Singapura dimana tentera British, kebanyakannya tidak kurang pengalaman tempur dan kurang latihan yang trampil. Selain itu, tentera British disini juga dilengkapi dengan persenjataan guna semula, dari raifal hingga meriam dan tiada elemen armor atau kereta kebal wujud dalam angkatan tentera mereka ketika itu sehinggalah saat akhir Singapura tewas.

Pesawat yang dipertanggungjawabkan untuk mempertahankan Malaya terdiri dari pesawat usang hasil dari polisi Churchill yang menumpukan sumber peperangan ke arah mengalahkan Jerman di Eropah. Ketiadaan tentera laut tentera Berikat juga memberikan kelebihan kepada Jepun dalam penaklukan Malaya. Jepun secara harfiahnya menguasai kawasan perairan dan ruang udara Malaya, membolehkan mereka mengatur gerak tentera melalui pendaratan amfibia di Teluk Intan.

Mereka kemudian membentuk rusuk bagi mengalahkan pertahanan British. Ini dapat disaksikan dalam pertempuran di Kampar yang mana pasukan tentera Jepun mengepung tentera Berikat dari selatan dan memaksa mereka berundur ke Trolak dan kemudian Slim River.

Taktik yang digunakan Jepun mirip perang kilat yang digunakan dalam penaklukan Eropah. Ia mengutamakan pergerakan pantas infanteri dan disokong kereta kebal dan artileri serta bantuan rapat udara yang sangat efisien dalam mengasak tentera Berikat sehingga ke Singapura. Jepun juga pada ketika itu mempunyai kelengkapan yang lebih baik, tenteranya lebih berpengalaman dalam pertempuran (kebanyakan tentera yang terlibat di Malaya pernah berkhidmat di China).

Mereka juga memiliki sokongan angkatan udara dan armada laut yang berterusan memungkinkan Jepun menundukkan Malaya dan Singapura dalam 1 bulan 23 hari.

Apapun, basikal yang digunakan Jepun sememangnya memberikan kelebihan mobiliti kepada mereka, dan ia menjadi tulang belakang logistik yang memenangkan Jepun dalam kempen mereka di Malaya.


Keturunan Uthmaniyah Asaskan Antara Kesultanan Islam Paling Berkuasa Di India

Bijapur dikenali sebagai salah satu lokasi di India yang mempunyai sejarah kuno dengan penak.lukan oleh pelbagai kuasa dan kebudayaan, serta agama yang berbeza. Islam pernah berkuasa semasa era Kesultanan-kesultanan Deccan.

Ini termasuklah pemerintahan Kesultanan Bijapur di bawah Dinasti Adil Shahi selama kira-kira dua abad sehinggalah ia jatuh ke tangan kuasa Islam yang lain iaitu Empayar Mughal melalui Maharaja Aurangzeb pada tahun 1689.

Bijapur yang juga dikenali sebagai Vijapura pertama kali diduduki oleh dinasti Chalukya-Kalyani Barat pada abad ke-11. Pada abad ke-13 kota ini berada di bawah pengaruh Dinasti Khalji dari Kesultanan Delhi dan kemudian diperintah oleh Kesultanan Bahmani dari Gulbarga dan selepas itu tempat ini kebanyakannya dirujuk sebagai Vijapur atau Bijapur. Kesultanan Bijapur merupakan salah satu daripada lima Kesultanan-kesultanan Deccan.

Raja Dinasti Adil Shahi yang pertama adalah Yusuf Adil Shah, apa yang menarik tentang dirinya adalah baginda dipercayai merupakan putera kepada sultan ke-6 Empayar Uthmaniyah, Sultan Murad II, ini bermakna Yusuf Adil Shah juga merupakan adik kepada Sultan Mehmed II al-Fateh.

Menurut sumber lain pula, baginda dipercayai merupakan seorang hamba dari Georgia yang dibeli oleh Khwaja Mahmud Gawan dari Parsi, tapi masih tetap menyokong statusnya sebagai keturunan Uthmaniyah. Namun ada sumber lain berpendapat, beliau adalah orang Parsi.

Sumber yang lebih kukuh mendakwa, selepas Sultan Murad II meninggal dunia pada tahun 1450, kemudian digantikan oleh Sultan Mehmed II (al-Fateh), Yusuf ketika itu baru berusia tujuh tahun, bagaimanapun, Mehmed merancang pembu.nuhannya untuk mengelakkan kemungkinan Yusuf akan merebut takhta setelah dewasa.

Namun, ibu Yusuf dikatakan telah memperdayakan semua orang dengan menyerahkan Yusuf kepada seorang saudagar dan menggantikannya dengan seorang hamba yang dibeli daripada pedagang hamba.  Saudagar itu melarikan diri ke Parsi bersama Yusuf di mana Yusuf dibesarkan dan dididik bersama anak-anak saudagar.

Namun semua dakwaan ini tidak disokong oleh sebarang bukti jelas, tapi tidak juga ditemui sebarang penafian dari rekod Uthmaniyah. Pun begitu, ciri-ciri yang ditonjolkan Yusuf Adil Shah semasa memerintah menguatkan dakwaan baginda berketurunan Uthmaniyah kerana kerajaannya amat sinonim dengan simbol bulan sabit pada setiap monumen Adil Shahi di Bijapur.

Dakwaan ini hanya disokong oleh Mirza Mohamed dari Sava dan Khwaja Nuzr, anggota dinasti Bahmani yang berkuasa. Namun masih diragui kerana ketika itu undang-undang fratricide masih belum wujud, ia hanya digubal semasa Uthmaniyah diperintah Sultan Mehmed al-Fateh. Tambahan pula terdapat teori yang menyebut abangnya sendiri dikatakan telah menjual dia sebagai hamba kepada istana Bidar.

Walau dari mana pun jua asal usul Yusuf Adil Shah, lagenda pemerintahannya masih tetap menarik untuk diceritakan. Baginda boleh dikatakan pengasas sebuah kerajaan yang kecil tapi kuat kerana mampu bertahan selama dua abad.

Pada usia 16 tahun, Yusuf mengembara ke Hindustan (India) dan tiba di Dabul berhampiran Goa pada tahun 1458 dan seterusnya berpindah ke Bidar. Dia dibawa masuk ke dalam keluarga diraja sebagai salah seorang hamba Turki atau Mamluk.

Yusuf tidak lama kemudian mendapat kepercayaan dan terikat dengan nasib Malik Ahmad Nizam Shah I, pengasas Dinasti Nizam Shahi dan dilayan seperti saudara sendiri. Di situlah dia diberi gelaran Adil Khan.

Sebelum berkuasa, Yusuf Adil Shah adalah seorang yang ada kebijaksanaan luar biasa dengan tingkah laku yang sopan. Dengan ciri-ciri menarik ini, dia diberi peluang berkhidmat dan mendaki hirearki hinggalah dia kemudiannya dilantik sebagai pentadbir Daulatabad. Apabila Khwaja Mahmud Gawan dibu.nuh melalui pengkhianatan, Yusuf Adil Khan memerintah Belgaum dan Bijapur pada tahun 1489 Masihi.

Pada tahun itulah, Yusuf mengambil kesempatan daripada kemerosotan kuasa Bahmani untuk mengangkat dirinya sebagai sultan yang merdeka di Bijapur. Yusuf mengisytiharkan kemerdekaannya pada tahun 1498 dengan Bijapur sebagai ibu kotanya.

Seperti yang dijangkakan, tak mungkin dia boleh merdeka semudah itu tanpa memperjuangkannya. Maka Bijapur segera dise.rang oleh Kasim Barid dari Bidar bersama Narasimha dari Vijayanagar, namun Yusuf menggagalkan se.rangan itu.

Hal pertama yang dia lakukan ialah membina citadel Arkillah dan istana Farrukh Mahal yang kemudiannya ditambah baik dan diperindah oleh para penerusnya. Walaupun telah merdeka, semua sultan Dinasti Adil Shahi terus mengiktiraf Sultan Bahmani dan memberikan bantuan apabila diminta.

Di Kesultanan Bijapur dikatakan terdapat sekitar 50 buah masjid, lebih 20 buah makam dan beberapa istana yang merupakan milik Dinasti Adil Shahi. Para sultan Adil Shahi memerintah Bijapur selama hampir 200 tahun.

Dinasti Adil Shahi mempunyai minat yang mendalam dalam seni bina terutamanya dari Parsi dan Turki memandang dua kebudayaan ini juga turut diminati mereka.

Monumen-monumen kebanyakannya dibina dengan dua bulatan sepusat sepanjang lilitan 400 meter. Kubu-kubu diperkukuhkan dengan bahan-bahan yang besar dengan 96 katelum (benteng/bastion) besar pelbagai reka bentuk.

Dikatakan apabila Kesultanan Bijapur memerintah seluruh wilayah Deccan, kubu-kubu telah dilengkapi dengan lebih daripada 1000 buah meriam yang umumnya diperbuat daripada loyang dan besi. Sayangnya, istana Adil Shah hanya tinggal sisa runtuhan dan gerbangnya saja hari ini.

Gambar di bawah adalah sisa puing-puing gerbang Istana Adilshah di Goa, India, satu-satunya kesan peninggalan istana yang masih ada dari legasi seorang raja di India yang dipercayai sebagai adik beradik kepada Sultan Mehmed al-Fateh dari Uthmaniyah.

Sebagai pengasas Dinasti Adil Shahi dan Kesultanan Bijapur, Yusuf Adil Shah yang juga dikenali sebagai Adil Khan atau Hidalcão oleh Portugis dikenang atas usahanya meluaskan pengaruh kota Bijapur dan mengangkat statusnya ke tahap yang penting.

Yusuf adalah seorang yang berbudaya dan sering mengundang penyair dan karyawan dari Parsi, Turki dan Rom ke istananya. Dia juga seorang pemuzik dan sarjana yang berpengalaman dengan toleransi agama mendalam yang tercermin dalam seni dan binaan dari zamannya.

Yusuf Adil Shah meninggal dunia pada tahun 1510 ketika terlibat dalam ‘jihad tahunan’, kemungkinan ketika dalam ekspedisi penak.lukan menentang Empayar Vijayanagara di selatan. Ekspedisi ini bermula semasa era Sultan Mahmood Shah Bahmani II pada tahun 1501, di mana semua ketua-ketua suku dari Bahmani akan turut serta.

Namun, pada tahun 1509, Krishnadevaraya menaiki takhta Vijayanagara, dan pada tahun berikutnya dia berjaya menumpaskan ekspedisi tersebut di lokasi yang disebut Dewani (tidak dikenalpasti) dan mengalahkan Sultan Yusuf Adil Shah.

Sultan tercampak dari kudanya dan terpaksa dibawa lari dari medan pe.rang. Krishnadevaraya kemudian mengejar tentera Bijapur yang berundur. Yusuf Adil Shah berpaling kembali untuk melancarkan se.rangan nekad yang terakhir di Koilkonda, lokasi di mana dia terbu.nuh.

Kema.tiannya dalam pertem.puran itu berlaku tidak lama setelah baginda kehilangan wilayah Goa pada tahun 1510 yang jatuh di tangan seorang laksamana Portugis, Alfonso de Albuquerque. Ya, Alfonso yang sama juga akan menak.luki Kesultanan Melaka pada tahun seterusnya.

Pembahagian sebenar Kesultanan-kesultanan Deccan kepada lima kerajaan dilakukan pada tahun 1498 dan Yusuf Adil Shah mendapat Gulbarga bersama-sama dengan Bijapur. Pepe.rangan selanjutnya memakmurkan baginda dan membuatkan tapaknya lebih kukuh dalam pemerintahan sejauh dari Gulbarga dan Sholapur hingga ke Goa.

Takhta yang ditinggalkan Yusuf diwarisi oleh puteranya, Ismail Adil Shah yang masih kecil, jadi dia dibantu oleh Kamil Khan. Namun Kamil Khan yang juga pengasuh Ismail, tertarik dengan godaan kuasa dan merampas takhta kemudian menawan Sholapur selepas mengurung Sultan dan ibunya di citadel.

Kemudian, dengan bantuan bapa angkatnya, ibu Ismail membu.nuh Kamil Khan. Kerajaan berjaya diselamatkan dan Ismail yang berusia 17 tahun kemudian mengambil alih pemerintahan setelah dia sudah cukup matang.

Tak lama kemudian Kesultanan-kesultanan Deccan berkonflik. Amir Barid dari dinasti Barid Shahi menyeru sultan-sultan Deccan yang lain seperti Ahmednagar, Berar dan Golconda untuk datang membantunya dalam menawan Bijapur, namun usaha itu juga sia-sia.

Akhirnya, permusuhan di kalangan sultan-sultan Muslim ini membantu Empayar Vijayanagar meluaskan sempadannya. Menyedari hakikat ini, para sultan cuba memperbaiki hubungan melalui perkahwinan politik antara keluarga dan dengan itu melindungi antara satu sama lain, namun perbalahan berterusan dan setiap sultan terus cuba menawan kesultanan yang lain.

Pepe.rangan berterusan antara kesemua Kesultanan-kesultanan Deccan dan semasa salah seorang daripadanya, iaitu Ismail Adil Shah meninggal dunia kerana sakit dan dikebumikan berhampiran makam bapanya Yusuf Adil Shah. Putera Ismail, Ali Adil Shah akhirnya dijadikan raja, yang dianggap oleh sejarawan sebagai era kebangkitan Dinasti Adil Shahi di Deccan.

Yusuf Adil Shah meninggalkan sebuah negara yang kuat bagi sebuah kesultanan yang kecil, kerana mampu bertahan selama dua abad yang penuh dengan kekacauan di sebuah wilayah yang dipengaruhi oleh pelbagai kuasa politik.

Kesultanan Bijapur yang didirikannya adalah kerajaan yang kuat selama hampir dua abad sehinggalah para penerus kuasa Yusuf Adil Shah kemudian akhirnya dikalahkan oleh Maharaja Aurangzeb dari Empayar Mughal pada tahun 1686.

RUJUKAN:

Ahammad, Mustak (2013). Military Architecture under the Adilshahis of Bijapur.

Chaurasia, Radhey Shyam (2002). History of Medieval India: From 1000 A.D. to 1707 A.D.